text:
Ko ɓuri teeŋtude e laamu bammbara ngu Segu, hakkunde mayirɗe teeminannde XVII e 1861, wonnoo ko e nder nokku Mali hannde oo. Fuɗɗoode maggu ko e teeminannde 17ɓiire nde bambarankooɓe compidi e Kalajan Kulibali laamu sanamiyeewu saraaji Segu.
Fuɗɗoode maggu ko e teeminannde XVIIɓiire nde bambarankooɓe compidi e Kalajan Kulibali laamu sanamiyeewu saraaji Segu. Galleeji ɗiɗi laamotooɗi lomlomtondirii e maggu, hono Kulibali en e Jaara en. Laamɓe ɓurɓe heen lollude ɓee ko Biton Mamari Kulibali e Monson Jaara, ƴellitnooɗo laamu nguu haa kaaɗtudi. Kalajan Kulibali laamiima fotde duuɓi capanɗe tati (1652-1682) kono ronki sosde dowla ñiiɓɗo. Ine wiyee lomtii mo ko laamɓe wiyeteeɓe Danfasari (1682-1697) e Soma (1697-1712).
To bannge daarol, ina wiyee ko ɓiɓɓe yumma ɗiɗo, Ñangolo e Baramangolo, puɗɗi laamuuji Bammbara Segu e Kaarta to rewo Koddiwaar, e dow kaaƴe Kong. Woodi yanɓe e maɓɓe toon, ndiddi ɓe. Ndeen ɓe ngarii haa e powle maayo Niiseer, ɓe ndonki dañde laana ko ɓe tacciri. Kono, jaakti ɓe ko liingu mbiyeteengu sidere. Won wiyɓe sidere ndee wakli wonti sala, ɓe ndewi heen; won wiyɓe ɓe mbaɗɗi e keeci sidere ndee. Ko ɗoon yettooɗe ɓiɗɓe yumma ɓee ummorii. Kulubali wiyaa ummii ko e Kulun-Bali, woni, e Bammbara “Alaa laana” (Kulun = “laana”, Bali = “alaa”). Ine wiyee kadi ko ɗuum addi woɗa kaɗɗo Kulibali en ñaamde sidere.
Mamaari Kulibali ko taaniraagel Ñangolo. Baaba makko ko Soma. Taaniiko, ɓiy Ñangolo wiyetee ko Danfasari. Oon ne bettiino Faaro, hono jinne maayo, ina wujja obersiin nder ngesa mum, kono woppi ɗum, waɗaani ɗum hay dara. Ngam yoɓde mo, Faaro toɓɓiti e wooturu e noppi makko hee kala, toɓɓere kosam : ko ɗuum rokki mo mbaawka nande kala feere fewjaande e keeci makko.
Ko hedde 1712 Mamari Kulibali heɓi laamu to Segu, e ballal « ton » mum, woni fedde giƴiraaɓe mum. Ine jeyanoo e oon « ton » giƴiraaɓe jeyaaɓe e leƴƴi keewɗi, sanamiyeeɓe e juulɓe fof. Kamɓe fof aɓe keɓtini ko Mamari, ɓiy baañoowo oo woni mawɗo « ton » (mawɗo fedde). Nde o heɓi Segu, o woondi o hedditii ko e njiimaandi « ton » makko ; ko ɗuum addani mo noddireede waccoore « Biton » Kulibali (Biton ko helmere fulfulde « ɓiy ton »). Ko ndeen laamu makko fuɗɗii jogaade ƴiyal.
Biton Kulinbali yuɓɓini « toŋuuji » waɗti ɗum en konuuji golle yimɓe yarlitiiɓe, noddirtenooɓe « tonjon » (jiyaaɓe ton). Ko heen kadi kala nanngaaɓe e wolde walla ronkuɓe yoɓde kubbal dolo njuɓɓintenoo. O wallondiri e Somono en (leñol awooɓe= ngam yuɓɓinde konu ndiyam nder maayo Niiseer. Biton Kulibali laamiima tuggi 1712 haa nde sankii e hitaande 1755. Laamaandi makko huufnoo ko banngeeji ɗiɗi powle Niiseer ɗee, hakkunde Bamako e Tummbuktu.
Ɓiy Biton biyeteeɗo Dinkoro Kulibali lomtii baaba mum e hitaande 1755. Tonjon en mbari mo e hitaande 1757 sabu makko wonde « ooñiiɗo, caɗtuɗo laamu ». Miñiiko juulɗo ine wiyee Aali Kulibali etii haɗtude dewal sanamuuji e njaram dolo, kam ne waraa. Jiiɓru hoɗii wondude e dewondiral jamfaaji laamu (kuudetaaji) e warngooji laamɓe tonjon en.
Ngolosi en (1766-1861)
E hitaande 1766 Ngolo Jaara, baɗtanooɗo jiyaaɗo sabu ronkude yoɓde kubbal ngal Kulibali en mbaawnunoo, heɓti laamu, fawi njiimaandi mum en tonjon en. O yuɓɓitini laamu nguu, o ardini ɓiɓɓe makko nokkuuji leydi ndii. O sankii e wolde ɗo o haɓatnoo e Mosi en to nokku na wiyee Riziam (nder Burkinaa hannde oo) hedde 1790 (walla 1792).
Ɓiyiiko Monson Jaara lomtii mo. Tuggi ndeen haa 1808, o yaajtini leydi ndii, o heɓti laamaandi Bammbara ndi Kaarta (o heɓti Tummbuktu e hitaande 1800). Ɓiyiiko Da Jaara (1808-1827) lomtii mo, jokki e yaajtinde laamaandi ndii. O dartii laamu fulɓe Maasina ngu Seeku Aamadu umminnooɗo wolde jihaadi feewde e sanamiyeeɓe. Miñiraaɓe makko, Kanko Da Jaara, lomtii mo : Cefolo Jaara (1827-1840), Kiranngo Ba (1840-1848), Nalenkoma (1851-1854), Masa Demmba (1851-1854), Binamari ganndiraaɗo Tokoro Mari (1854-1855) e Wetali Aali (Aali Woyteela) (1855-1861). Kono laamu nguu nattii jogaade doole.
E hitaande 1859 Al Hajji Umar Taal yani e laamu nguu. O fooli konuuji mum ñalnde 22 mee 1860 to Ngano, e ñalnde 20 feebariyee 1861 to Coo, o naati Segu-Sikoro ñalnde 9 marse ndeen hitaande wootere. Nii o firtiri laamu Bammbara.
Segu e abajada Nko :
Jangtaama wonde laamu Segu Bammbara ina joginoo alkule ɗe huutortonoo e binndol. Kaan haala fawii ko e wiɗto waɗaango, yowitiingo e Waklitere Hayiti. Ceernaajo Bammbaranke gooto ina wiyee Tamerlan, kumpitinooɗo binndol, jeeyanooɗo waɗtaa jiyaaɗo to Saint Domingue (Hayiti) seedtiima wonde ɗemngal Bammbara ina joginoo abajada biyeteeɗo N’Ko, kuutertenooɗo haa e laamu Ngolo Jaara en. Ngolo Jaara noon, e cukaagu mum, janngii to Tummbuktu. Ina gasa tawa ko kañum sosi abajada oo, mo heewɓe njannginaa. Ine heen Tamerlan jannginnooɗo ɓiy Ngolo Jaara afo biyeteeɗo Bammbugu N’ji.
Ko ɓuri heewde e ko haalaa ɗoo e daartol laamu Segu ittaa ko e haala njangtaaka daarti laamu Bammbara Segu.
Bookara Aamadu Bah,
Ƴoogirde : Wikipédia


c: text/html

text:
Yettoore woodanii Allaahu jooma tagooreeji ɗin yo jam e kisal wonu e Muhammadu (s.a.w) Nelaaɗo makko on, on timminɗo ko adii kon, uddituɗo ko uddii kon, fenñinirɗo goonga kan goonga, dartaniiɗo konuuji meereteeɓe ɓen, fooluɗo doole majjereeji ɗin, e ɓeynguure makko laɓɓinaande nden, nokku gunndoo makko on e werde fiyaake makko on e fuɗirde ganndal makko ngal,e ruttorde ñeeñal makko ngal e keesu wal defte makko ɗen, e pelle diina makko kan, ɓen ɓe o ɓantori turagol ɓaawo makko ngon..
Pellet diininagol e fewtugol e diina hino jeyaa e ko ɓuri neeɓude e fewtanɗe neɗɗanke yankeeje ɗe taariika neɗɗanke maandini ɗun, ko ɗun ɓuri ɗuuɗude lasili ka nder ngurndan e ka taariika.
Ngurndan neɗɗanke ɗan -tippude e batteeji taariika yankooji tabituɗi ɗin –fewtannde diina nden woopitaali e nder ɗin dummuneeji fow e so’annde fii diina yankoore.
- Gujarati (1)
- Sinhalese (2)
- Amharic (1)
- Bambara (2)
- Bosnian (1)
- Burmese (1)
- Danish (1)
- Filipino (5)
- Fula (4)
- Nepali (1)
- Ikinyarwanda (7)
- Japanese (1)
- Korean (1)
- Kurdish (4)
- Hrvatski (2)
- Lingala (1)
- Nyole (1)
- Dutch (1)
- Norwegian (1)
- Chichewa (2)
- Polish (1)
- Serbian (7)
- Albanian (2)
- Finnish (3)
- Vietnamese (1)
FINNDE LISLAAMU NDEN KA DUƊAL AHLUL BAYTI (A.S)
Yettoore woodanii Allaahu jooma tagooreeji ɗin yo jam e kisal wonu e Muhammadu (s.a.w) Nelaaɗo makko on, on timminɗo ko adii kon, uddituɗo ko uddii kon, fenñinirɗo goonga kan goonga, dartaniiɗo konuuji meereteeɓe ɓen, fooluɗo doole majjereeji ɗin, e ɓeynguure makko laɓɓinaande nden, nokku gunndoo makko on e werde fiyaake makko on e fuɗirde ganndal makko ngal,e ruttorde ñeeñal makko ngal e keesu wal defte makko ɗen, e pelle diina makko kan, ɓen ɓe o ɓantori turagol ɓaawo makko ngon..
- Jaafaru-Subhaanii
- 1
- 964-7756-80-1
- The Ahl Ul Bait (‘A) World Assembly
- 1427 F. 2006

robotstxt: allowed

filter: keep


text:
So neɗɗo nimsaniino jamma Jalluɗi Jam e leegal Jamaa Annoore (Misiidin Nuur), ñalnde alkamisa 10 lewru duujal (mee) 2012 ndee, jamma aljumaa jofnde aset oo yoɓii ñamaande haa ɓernde ɓuuɓi ɗo Galle Sukaaɓe keso ɗoo. Jalluɗi Jam yuɓɓinirnoo ɗii ɗoon jammaaji ɗiɗi ko ngam weltoraade jaltugol lefol mum kesol : Wumɓe Binndol.
Jamma gadano oo ko aadi hakkunde fedde ndee e sukaaɓe leegal Jamaa Annoore. Jamma ɗiɗaɓo oo ko ngam ɓe ndañaano hawritoyde e wolde mayre to Arafaat fof ena ngara ɗoon ɗo Galle Sukaaɓe Keso ɗoo, nana, njiya, mbaasa naworde heewndu laakara.
Nootagol : Ko adii yooɗde e jamma oo ko nootagol yimɓe ɓee: hooreejo Fedde Ɓamtaare Pulaar, musiɗɗo Aamadu Umaar Jah, gardiiɗo lannda dawrugol AJD/MR, musiɗɗo Ibraahiima Muktaar (…) To bannge pelle pine, eɗen cikki tan alaa fedde waalnde e Nuwaasot tawi ko dilloore e pinal nde araani ngam yoɓde teddungal hakkunde mum e ndee ɗoo fedde ngenndiyankoore jokkoore enɗam, tiiɗaande hoore mum wiyeteende Jalluɗi Jam. Eɗen mbaawi wiyde e oo ɗoo jamma mawnde 11 lewru duujal 2012, Jalluɗi Jam, fedde jabbunoonde jam, soñii hannde weleende.
Terɗe fedde Sifaa Hanki Pinal Hannde, nulaaɓe fedde Timtimol, fedde Pinal e Ɓamtaare, fedde Gayi Duumaali, fedde Daraniiɓe Leñol, fedde Dental Doole, fedde Lewlewal Pulaagu, fedde Pellital Arafaat 7, Duɗal Mawɗo Maalik Sih, Duɗal Lewlewal Baduru, Duɗal Jalaalu Diin Bah, e Goomu Muñal, luutaaka jamma oo. Fedde heen fof ne nelaani ko ŋakki terɗe 5.
Dingiral hiirde : Dingiral hiirde ngal weeɓaani sifaade. Ko maa ngonaa baylo dowrowo to bannge tafngo kelmeendi walla karallo peɗɗitiiɗo to bannge njuɓɓudi nde mbaawaa rokkude janngooɓe jubbannde cocre (cetta) e ko feeñninaa e dow maggal koo to bannge ŋarɗugol golle tabitinaaɗe ɗee. Alla adii wallirde dingiral ngal fof ko to bannge mikoroo. Jalluɗi Jam resndi mikoroo ko biyeteeɗo Hammaat Joop. Fartaŋŋe ɗimmo oo ko daande Ndey Kummba Jah e segene Muusaa Sih, kamalenku Juude Jaaɓi. Woondu Ndey Kummba Jah mehru tan ena weli alaa ko haali nde o fiɓi anniya yimde ngam weltinde Fulɓe haa teeŋti e jimol jaaroore jaambareeɓe waɗnooɓe golle tiiɗɗe, ngol o nanngi ngol. Muusaa Sih ne ko koɗoowo ŋanaa. Ko o baawɗo hoɗdu, belɗo segene. Ɗo o memi tufnde Jeeri Koli e ndoondaagu, o muti e Taara, o suppitii e Duga, hay maayɓe ndillii e nder janaale mumen.
Ko ɗoon daande Hammaat Joobel seri, jamaanu moɗti poofaali, heɗtii. O haali haala lefol kesol pul ngol Jalluɗi yaltini e to ɓulno maggol ummorinoo. Caggal ɗum, o noddi Alasan Saar ngam salmondirde e yimɓe ɓee e famminde ɗumen no geɗe ɗee lelorii. huccitini njettoor keeriiɗo feewde e ngenndiyankooɓe mawɓe arɓe tawtoreede golle ɗee. O anndini ɓe nganndaano wonde so ngamri tiggu yeeɓaama tawat won nannguɗo e balabe mum. Fedde ndee ne, so suusii hannde noddude e daraade e yeeso yimɓe, ena laaɓi won wonɓe caggal mayre. Ɓeen dey ko yoga e ɓee ɗoo ngenndiyankooɓe arɓe ɗoo hannde. O halfini ɓe haa hannde geɗe fedde ndee, nde tawnoo renndi e mayre ko ɓiɓɓe maɓɓe, waaɗiraaɓe maɓɓe e almuɓɓe maɓɓe. O haali haala lefol kesol ngol. Ko weltaare e sunaare kawriti ɗoon e dingiral gootal, wonande fedde ndee. Weltaare ndee ko fedde ndee fiɓiino yaltinde lefol, e ballal Alla, lefol ngol yaltii, nana e juuɗe mayre. Sunaare ndee ko gonnooɗo sabaabu haa ngol fiilaa oo, dañaani fartaŋŋe hawritde e jaltugol maggol, hawri ko e Jeynooɗo aranii ɗum, sankiima. Oon woni Baaba Leñol walla mbiyen mo Mammadu Sammba Joop ganndiraaɗo Murtuɗo. O siimtani banndiraaɓe, kanko Alasan, ko rewdunoo hakkunde Jalluɗi Jam e Murtuɗo e njennoor Baaba Leñol yennunoo nde haa jarani nde waylude miijo e jogaade fiɓnde laaɓtunde e to bannge. Alasan sakkitorii ko yettude Ceɗɗel Mbay, gawlo mo Alla rokki hannde bartabaaji keewɗi. O haali darnde nde oon darii, golle ɗe oon gollii e ballal walli fedde ndee haa teeŋti e juɓɓingol oo ɗoo jamma. O anndini yimɓe ɓee kadi wonde jamma oo waɗaa ko e teddungal makko, kanko Ceɗɗel Bookarel Mbay. Nde Alasan rowi, golle ñeeñal puɗɗii. Hurmbiti dingiral ngal e oon fannu ko Jalluɗi Jam, njaatigi jamma oo. Jalluɗi Jam naatiri ko mago ngootaagu ngenndiwu. Adii hollireede ko sukaaɓe ɗiɗo worɓe heccondirɓe ena naamnondira ko fayti e ngootaagu. Mawnaso oo jaabii. Ɓe njeewtidi ko e ɗemngal farayse. Caggal ɗum, hoɗdu capaato fawaa, Hammee yalti, jeysi haa becce kaaɗi, dartii haa yiyi kosam e mburu e hudusuru ndiyam ɓuuɓndu ena ngoni e nokku laaɓɗo mo alaa deenoowo. O ƴakki, o yari, o yartii, o hamdinii, o fokkiti, o yahi.
Lefol Aamadu Koli Mammadu Jaaltaaɓe fawaa, gorko jontaaɗo, ñaantiiɗo, ñaantoriiɗo mukke maraakiis, makatuumru silmbaandu e tengaade, feeñi e dingiral ngal, woni e ñaaƴde ena yahdina e duƴƴe moolo Wul Koli. Haa juuti, o lotti daande, o woni e yimde leele omo yiila hoore haa o sooynii mburu e kosam e loonde ɓuuɓnde e nokku ceniiɗo mo alaa dille, aldaa e deenoowo. Kanko ne, o ƴakki, o yari, o yartii haa reedu heewi, o yahi.
Bawɗi e gaaci jolfuɓe ndilli, ceri, cerkiti, jolfo ari ena ñaaƴa haa yiyi, kañum ne ko pullo e capaato oo njiynoo koo. O jooɗii, o waɗiri no ɓe mbaɗirnoo nii, o yahi.
Gaaci sooninkooɓe koɗi haa jirwi, gorko sooninke yalti, woni e ñaaƴde haa yiyi kañum ne ko ɓennuɓe ɓee njiynoo koo, waɗiri no yawtuɓe ɓee nii, yahi.
Jooɗii haa juuti, gooto fof miijii wuuntanaade haaranduru ndu woppunoo nduu. Gooto fof woni e artude, ena mooytoo, Alla waɗi, kamɓe nayo fof, ɓe kawriti ɗoon. Pooɗee-nduuree waɗi haa gooto fof tuuɗi wutte mum ena hebori sippireede. Ɗo ɓe ɓoorii ɗoo, gooto fof yiyi cakkal ngal sakki ngal, ko hono ngaal heddiiɓe ɓee ne njogii, ɓe paami ko ɓe jibinannde leydi ngootiri, ɓe potaani haɓde, ɓe kaayti haɓde. Gooto fof kadi, ndeke ena mooftunoo annde e natal leydi Muritani, ɗo hoɗi ɗoo, ena majjiraa gane keddiiɗe ɗee. Gooto fof yaltini annde nde mooftunoo ndee, ɓe ɓastii natal leydi ngal. Sukaaɓe nayo rewɓe, ngardi ɗiɗo-ɗiɗo, ena njogii araaraay leydi Muritani, lommbi ɓe. Ko ɗoon sukaaɓe ɗiɗo arnooɓe adan ɓee ngarti e dingiral sabu cukalel ngel dañii jaabawol naamndal mum.
Black Fuuta : Black Fuuta ko diɗɗal jabbaaji. Ko ɓe ɗiɗo. Simbisaaji ɗi ɓe ɓoornii ɗii, winndaa e majji ko dental. Ko adii nde beɗel ngel rewata laawol, heen gooto yimi daawe cukaagu mum e nder leegal Sammba Cillo Kayhayɗi. Ɓe liiƴii, ɓe naayii, ɓe kelii, ɓe kommbii maa mbiyaa ko ɓe yimɓe dalliiji, ɓe ngalaa ƴiyal keeci.
Jaambareeɓe men : Caggal maandino mago Ngootaagu Ngenndiwu walla mbiyen Ngootaagu leydi, Jalluɗi Jam yaaɓani ko hollirde wonde famɗinaani darnde jaambareeɓe leñol maayɓe e wuurɓe. Ko ɗoon segene Muusaa Sih, daande Ndey Kummba Jah e jarfo Alasan Saar ɗeɓi fusde Galle Sukaaɓe keso oo. Jamaanu nguu murti haa waɗti juurde. O noddi Elimaan Buubakar Kan, gumɗo gite, mo wumaani ɓernde e hakkille. O jarfi Abdul Qaadiri Kan, almaami gadano e Fuuta Tooro, leliiɗo to Juude Guuriiki e nder diiwaan Damga. O eewnii Kodda Aadama Ayse. O haali martabaaji mum. Ɗoon tan haa yimɓe cooynii gorko nayeejo mo waysaani, ena ara, ena tuggii salamburu, ena weelnii satalla e kurus. Kelle poɓɓi, daande Ndey Kummba seri, jaari Seek Umarul Fuutiiyu Taal, Muusaa Sih wayli tufnde, nanngi leeɓol taara, oolel heɓɓii, dingiral wonti iidaango wooto. Yimɓe ndolaani tawo kaawisi e weltaare, Alasan noddi Ceerno Sileymaani Baal, kelnooɗo Muudo Hormo, leliiɗo to Jiinge Jeeri Tummbere e nokku ɗo wiyetee Jeeriyel Tummbere. So Alla hollii ma ngal ñarogal maa mbiyaa ko Ceerno Sileymaani Baal e hoore mum woni ɗoon.
Caggal Ceerno Sileymaani Baal ko Pennda Muusaa Bukari Yero Yeedi Sammba e Teen lollirɗo Pennda Saar noddaa. Debbo Ŋawle e ŋaawaango, Ɓaarga e cammalle, kippe e suudu baawe, sabbundu ŋaakoote, Koyli Sanaa e Falo taanoo Jarno walla mbiyen mo debbo Fanay, Ndooro galle Alla, diiri Gummboo e Raasin. Debbo yalti, ena suɗorii jawe kalkal, jawe tunte, cakka e dannga, ena ɓoornii wutte folmaat, ena haddii wudere goro, ena nafii tummbude. Kelle poɓɓi haa ɗeɓi neestude. Pennda Saar yalti, Aamadu Hampaate Bah eeraa. Ndey Kummba Jah e Muusaa Sih mbaɗi heen ko weɗɗaa. Mawɗo Pullo, mo ñaamtaani yeraa mum feeñani jamaanu nguu, ena ɓoornii wutte haako-ñebbe ɗeɓɗo fooɗtude bula, ena sakki cakkal daande turki danewal, ena waɗi kufne Aamadu Seeku Tuure e hoore. Nde Aamadu Hampaate Bah ɓenni ko Baydi Kacce Paam, kecco mo yahdaani e gacce rewi heen. Sagata cemsembilo mo foŋtaaki feeñi, ena dadii dadungal konunke, ena sinndii silaama. Hollirtenooɓe ɓee ko ɗoo kaaɗi e Baydi Kacce Paam. Tesko-ɗen wonde ɓee ɗoo njoyo holliraaɓe, gooto heen fof ena yooɓii konngol walla ɓataake mo yiɗi heɗnude yimɓe jooɗiiɓe ɓee. Kono Alasan Saar haaɗaani ɗoon tan e Baydi Kacce Paam. O noddii jaambareeɓe woɗɓe wayɓe no Aamadu Maalik Gay, Tabsiiru Jiggo, Bah Seydi, Saar Aamadu(konunke), Saydu Sih, Mustafa Booli Kan lollirɗo Saydu Kan, Alhajji Tijjaani Aan e Mammadu Sammba Joop lollirɗo Murtuɗo.
Ceɗɗel Mbay : Caggal doggol jaambareeɓe, ko Ceɗɗel Mbay teddiniraaɗo jamma oo naati dingiral. O naatiri ko wutte ɓaleejo, omo wondi e suka debbo goɗɗo. Oon ɓoornii ko wutte rommbal. O yimi haa weli, o yetti, o teeŋtini njettoor feewde e Jalluɗi Jam. O haali jotondiral makko e Ibraahiima Saar, o joofniri njettoor e duwaaw feewde e pulaagu.
Mago Njalniika : Caggal Ceɗɗel Mbay ko Jalluɗi Jam arti e dingiral. Nde artiri e ngol ko mago njalniika.
Faama Mbay : Caggal tinndinoore ndee ko Faama Mbay to Mbaañ naati dingiral. O yimi ko “Mbaañ Sammba, Cile e leydi Hammadi”.
Battande laamɗo bonɗo : Nde Faama Mbay gasni ko fedde Jalluɗi Jam arti kadi e dingiral. Nde addi ko mago laamɗo bonɗo. E nder heen, laamɗo oo ena fiya, ena ñallina e naange, ena udda yimɓe e nder paabi cammeeje, ena heɓta jawɗi nehaaɗi walla ndammiri payɗi. O woppaani kubbal, o duulaaki asakkeeje gese. O fini subaka gooto, omo wondunoo e ɓiy baaba makko gorko, ɗawaaɗo hakkille, o yamiri watulaaɓe makko yo njaltin oon galle sabu laataade mbuubu e nder kosam ɗam o ñaamatnoo. Hono hojom, watulaaɓe e reenatnooɓe laamɗo kaɓɓi oon haa o ɓiici, mbeddoyii ɗum. Ɓiɗɗo, no waawi siforaade fof ena muusi. Alaa ko jinnaaɗo mum yiɗi waɗee hay so tawii ko barɗo hoore. Yumma mum suka dafaaɗo oo wonnoo ko e nder galle hee, yalti sabu muuseede no ɓiɗɗo oo waɗiraa nii. Mo sellaani oo, ko oon wonnoo baafal kisal laamɗo oo e galle oo fof. Caggal ɗuum, laamɗo fiyaa heen rafi bonɗo hay bayɗo heen no Yero Gugaa Sih to Mbotto noddoyaama kono alaa ko nafi. Gawlo makko wattindii ko yahde haa to leyɗeele goɗɗuɗe, dañoyi toon jaabanaaɗo, addi. Nde oon ari, holliti mo, kanko laamɗo oo wonde ko o pergitiiɗo e fergitere mawnde. So wonaa o artiroy mo o yaltinnoo galle oo, o dañataa jam. No naane e jooni, o wiyi gawlo makko e watulaaɓe makko, yo njah, njiiloyoo ɓiy baaba makko oo, ɓe ngartira ɗum, kañum e yumma mum. Hono hojom, oon e yumma mum njiiloyaa, ngartiraa e nder galle hee, laamɗo dañi jam. Dumunna seeɗa caggal mum, fotɓe laamaade ɓee fof, mbaɗi kuraaje. Kala mo kuraa mum hawri e jappeere ndee, ko kañum jooɗtotoo e mayre. Kuraa oo noon ko naamnde. Kala jiytuɗo walla pirtuɗo naamnde ɗee ko kañum wontata laamɗo leydi ndii. Worɓe galle ɓee fof noddondiri, noddori ñeeñɓe mumen, ngoppi mo sellaani oo. Naamnde mberlaa, hay gooto e maɓɓe jaabtaaki haa alaa ko heddii so wonaa laamu ena ruttitoo ɗo wonnoo. Mo sellaano oo haftii, darii, jaabtii naamnde ɗee. Nii woni, hay so ɓe njiɗanaano mo, Alla mo wonaa haaside oo, rokkii mo. Kanko ne, o itti lefol ngol, o rokkiti ngol mawniraaɗo diiwnooɗo mo e galle oo, caggal nde o anndi ɗum ko foti wonde darnde e jikku laamɗo sabu laamu wayi ko no ngaynaaka nii, ɓuri moƴƴude heen ko deeƴɗo hakkille, mo yaawaani e bonannde, mo neegaani.
Tammbaa Saar : Caggal ndee ɗoo tinndinoore, ko suka naalanke tokooso ena wiyee Tammbaa Saar holliri ko joginoo. O jeyaa ko Kahayɗi.
Taaree debbo Renndo am! : Nde Tammbaa Saar ƴeeŋi ko Jalluɗi Jam lomi yolnde. Alasan Wuddu Saar naatiri ko jimol ” taaree debbo renndo am ”. O holliri heen ko no debbo pullo waynoo hanki, gila e ñorogal mum, moorol mum, cacci mum haa e jikkuuji mum labaaɗi. O yerondiri oon e debbo hannde, debbo tuundi e tumminaali, wela teppere, wela ɗemngal, poppotooɗo, ñaaƴiroowo ɓanndu mehru.
Diɗɗal Catal El Miina : E oon sahaa tawi diɗɗal catal El Miina gasnii feewnitaade. Ngal adii waɗde ko tinndinoore raɓɓere caggal ɗuum ngal naatani ngamri. Ko adii fof, foti teskeede e ngalɗoo diɗɗal, ngal waɗi ko sukaaɓe tokosɓe. Hay gooto e maɓɓe heɓaani tawo duuɓi 10. Kono nde ɓe ndarii e dingiral, kala ganndunooɗo Fuuta hanki, mo luttaani, wostaaka, ɓernde mum dillii no feewi. Hay fannu gooto e ngamri ndi ɓe kolliri ndii, alaa heen ko jiggaa.
Accee Mohammed el Meshri : Ko ɗoon Accee ronki nanngude hoore, hocci mikoroo. O yetti fedde Jalluɗi Jam sabu tiiɗnaare e jogaade faandaare laaɓtunde. Pelle keewɗe cosanooma, e wiyde makko, kono ɗe ndiwaani aset e alet tawi ɗe maayii. So Jalluɗi Jam wuurii haa jooni ko fellitande faandaare nde jogii ndee. O rewni heen ko njettoor ɓee ɗoo sukaaɓe Catal Elmiina waɗɓe e yeeso nguu ɗoo jamaanu golle tiiɗɗe, ɓooyooje haalteede. O wattindii ko yo yimɓe mbaɗtu hakkille e pinal mumen e ɗemngal mumen ko ɗuum woni neɗɗaagal mumen. O wiyi haa hannde, yahdude e jamaanu ko naworde ko jeynoo koo, wonaa weddaade ɗum caggal. O ñaagii sagataaɓe annduɓe e alɗuɓe hannde ɓee, nde ŋeertinta dadungal, njokkondira e daraniiɓe ɓamtude ɗemngal e pinal leñol ngol mbele Alla ena walla ɗumen koonoo, geɗe mumen mbaasa majjude. Omo yarlitii rokkude ko o jogii e humpito koo, gila e karallaagal mago haa e ñeeñal dingiral wonande kala joom pellital, mo ɓernde mum waɗaani wuddere.
Ko ɗoo yimɓe ɓee mbaynondiri, gooto fof hooti ena weltii, joftodoyi e: Jalluɗi Jam nawii ray!
Gelongal Fuuta lollirɗo
Njaay Saydu Aamadu


text:
Beti loor, kalfinaaɗo kala ko feewti e dewol e sukaaɓe e nder jaagorgal kalfinaangal postoji o waɗii kuccondiral e jaayndiyankooɓe ko faati ñalawma teddiniraaɗo rewɓe e sukaaɓe gollooɓe kala ko faati e karallaagal kesal. Hikka waɗi duuɓi jeegom (6) ko ooɗoo ñalawma na yuɓɓinee. Dille ɗee mbaɗata ko ñalawma 27-04-2017, dille ɗee puɗɗii, tawi tiitoonde hikka ndee ko ballondiral haa ɓeeɗoo sukaaɓe naatɓe e karallaagal kesal mbaawa dañde heen ngartam e njeñcudi moƴƴiri. ñalawma o hitaande fof na mawninee kono to bannge jaŋde nde na famɗi sabu so a limii to jaŋde to ko 20% tan woni ko janngata ko wiyetee siyaas. Ko ɗum waɗi ko wayi no sonatel en ko e jaagorgal ngal njeyaa naatni heen juuɗe mumen ngam wallondirde e maɓɓe . Ooɗoo ñalawma noon ko fedde ngootaagu winndere nde yuɓɓini ɗum sabu teskeede hannde o ko gannde e karallaagal kesal ko kañum jogii aduna oo. ɗum waɗi ɓe njiɗi ɓeydude fannu biyeteeɗo siyaas o haa ɓura ɗo yahrata ɗoo , ɗum waɗi ooɗoo ñalawma teddiniraa rewɓe e sukaaɓe huutortooɓe karallaagal kesal, ko wonaa ɗum koo kadi ma ɓe mbaɗane heblooji ko yowitii e gannde kese wonande caɗeele gonɗe e gannde e karallaagal kesal no ɓe potata waawde reentoraade caɗeele gonɗe heen ɗee ɗum waɗi ɓe njiɗi reentinde mbele kulhuli gonɗi heen ɗii ena mbaasa yettaade ɓe, sabu hannde ko wayi no watsapp, skype, facebook, nde wonde aɗa waawi wonde heen tawa nguurndam maaɗa fof ko e boowal woni ko ɗum saabii jaagorgal poste e jokkondiral karallaagal kesal yuɓɓini koolol (Caravane) ngam yahde e ekkolaaji ɗi hirjinde e jeertinde sukaaɓe rewɓe ɓe e duɗe jaaɓi haattirde ɗe sabu ngalɗoo karallaagal kesal ko goonga kala hannde mo huutortaako ɗum daɗete kono kadi reentaade caɗeele gonɗe heen ɗe ena moƴƴi, ɗum jey sabaabu ñalawma yuɓɓina tawi na waɗaa e teddungal Dr yaaya Abdul Kan, jaagorɗo postooji e ɓoggi jokkondire.
ABOU GAYE


text:
Won meeɗo wiyde “tuubakiri ari ko bonnude diine men e aada men.” Ɗum waɗi jeddi, o rokki yeru karte, ɗo pijoowo ɗum nanata noddinaandu jamaa wiya «haa mi tellina ngoo junngo». O ɓeydi heen, « gila teleeji ngari, sukaaɓe men njogtii jikkuuji tuubaooɓe ». O reftini heen, « telefonaaji ngarii kisa tokkiti ngal dow haa cammalle njoorii ». Goɗɗo naamnii mo wiyi : « mbele ko ko tuubaako addi koo boni, walla ko enen ngoni huutoririiɓe ɗum no boniri »?
E ko sikke alaa, hono ɗee naamne ene njojji, sabu won e men ene ɗeɓi majjude e nder miijooji mumen, haa ndonki faamde holi ko woni « nanngitaade e hanki mum udditoo e hannde mum ». Won meeɗɗo naamnaade mi holi ko woni yahdude e jamaanu ? Sikke alaa ko naamnal jarngal waɗande yeewtere, mbele oornooɓe ngarta. Waasataa wona e sahaaji garooji, walla e mbaydi ngoɗndi, haa teeŋti e mbaydi gostondiral ɓurndi heewde huutoreede hannde ndii. Ko e ndiin mbaydi nii kisa njiɗnoo-mi ngarten hannde, sabu teskaade, ganndo gooto wiyiino « ganndal ngal aldaa e pinal heewi waɗtinde ko e boomde joom mum ». Nde tawnoo o huutorto ngal ɗo haanaani, o welsindoo ngal e sahaa nde ngal fotnoo saakteede. So ɗuum alaa, o saaktira ngal no haaniraani, haa bonna kisa ko junngo tagaaɗo waawaa feewnitde. Mbele wonaa e kaan sahaa ngon-ɗen hannde ?
Mi yiɗiino njeewtiden e ko yowitii e ɓure gonɗe e telefonaaji ɗii, haa teeŋti e watsapp, Wiber, facebook, ekn…. Kono won e caɗeele ɗee ɗe en peeñninaani. Ɗuum ene nawta en e naamnal biyngal « mbele ko ganndal tuubakiri boni walla ko kuutoragol men ngol woni ngol feewaani ?»Makka yahretenoo ko duuɓi ɗiɗi ummoraade e nokkuuji men ɗii, ko laaɗe diwooje ngari koo, en mbiyataa ɓeydaaki moƴƴinde diine men. Lislaam farlinaani e ɗannotooɗo koorka, sabu mum anndude, jahɗo anndaa to sahaa taƴgol tawata ɗum, wontana ɗum lor. Kono hannde, alaa ɗannotooɗo mo dawrataa koorka, sabu mum yenaneede (e ballal Alla) hade futuro yonde tawata ko yettiima ɗo faynoo. Waɗde yoɓde tawataa en.
So sahaa njuulu yontiino, noddinoowo ŋabbata ko dow sooroo ene wulla ene yiiloo, mbele daande mum nanee fuɗnaange, hiirnaange rewo e worgo. Hannde, omo waawi jooɗaade ɗo gootel daande makko nanee to ɓuri woɗɗude e to nde haaɗatnoo. Yeruuji kollirooji ɓure golle tuubakooɓe mbaɗi e moƴƴingol diine men ene keewi. Mi haalaani ko pinal men koo, sabu so tawii, hannde, en mbaawii anndude no koreeji men goɗɗi nguurdi e duunde baaba Aadama hee ko Alla e rajooji, teleeji haa heɓi internet. Miin dee kam mi faamii, wonde wonaa ko tuubakiri addi koo boni, ko no kuutoririto-ɗen ɗum nii woni ko feewaani.
Sinno ko sago, wonɓe watsapp ɓee kuutoroo ɗum ngam ɓeydaade jannginde yimɓe ɓee e finndinde ɗumen, sabu watsap taƴii enɗe, seerndii ɓiɓɓe yumma, bonnii dewle. Ko fotnoo suuɗeede fof wejaama e boowal, ko fotnoo ñuumbeede fof ne kay saaktiima haa fotɓe nande e potaani fof nani heen. So mi hulaani, mi wiya won nii huutoriiɓe oo fartaŋŋe ngam yoɓtaade ko mbaɗanoo sabu mum en ndeke wuutanonaade baɗnooɗo ɗum en. Wiyatenoo ndeen ko konngol ko ndiyam, so rufii ɓoftotaako. Waɗnoo mawɓe wiyde noon ko anndude so konngol yaltii naattataa.
Kono sikke alaa kay, so ndiyam rufii, mo tawaaka nde ɗam rufata fof ene waawi yeddude sabu nde ari tawi ko ɗo ɗam rufnoo ɗoo yoorii. Waɗde mo tawaaka nde haala haalatee ene waawi wiyde « wonaa goonga, kaari haalataa ko wayi noon ».
Jooni noon, konngol walla natal naatngal e nder Watsap ne no mbiyaten ɗum ? Ma a taw ko nebam ndufɗam, ɓoftotaako, tee maa waɗ baɗte kaɗooje guloowo yeddude.
Malal Sammba Gise


text:
Ganndal e nuunɗal kesniima sibu Buddahaa wul Buseyri wayniima
Ko ñalnde jeeɗiɗi lewru mee hitaande ujunnaaje ɗiɗi e jeenay (2000) BUDDAHAA WUL BUSEYRI ruttii e joom mum «En ngoodanii Alla e tee ko e makko tan nduttoto ɗen». Wonande ɓe nganndaa Buddahaa, ko kaŋko woni Almaami gadano wuro Nuwaasoot walla mbiyen leydi ndi kala, sabu ko kayri fof tuuginoo e makko.
Fiilto moolto jammi Muusaa Moolo Balde
Nder nehaande wuro Koldaa, leegal Dumaasu, ko ɗoon Jammi Muusaa Moolo Balde hiŋkinii. Njuuteendi makki abbiima e meeteruuji noogaas haa fawi. Kii jammi ɓurii duuɓi teemedere, kaŋki adii ɗoon leegal Dumaasu ngal. Leegal Dumaasu ngal fuɗɗii hoɗeede ko e kitaale 1870 fayi 1872. E oon tuma, ɓurnoo heewde e leegal hee ko Mandiŋkooɓe. Bieteeɗo Foode Kulibali laatinoo mawɗo leegal ngal. Jammi Muusaa Moolo wonii seede golwole keewɗe nder Fuladu, yontaaji Koldaanaaɓe keewɗi cakkiima les makki, korsinii ki, kormiima ki.
Yeewtere Faatimata Mbay e jaaynde «Calame» nde toŋ.687 ñande 12 mai 2009.
Faatimata M’bay ko awokaa, ko kaŋko woni Hooreejo fedde wiyeteende AMDH (fedde moritaninaaɓe daraniinde jojjanɗi aadee), cukko hooreejo fedde wiyeteende FIDH (fedde adunayaŋkoore daraniinde jojjanɗe aadee). O wi’i wonde : «So tawii fedde wiyeteende COVIRE siifondirii e HCE kaayit wonde ɓe ñawndi bonanndeeji e warngooji baɗnooɗi e kitaale 89-91 ko kañum tan tekki roondii kala ko ɗum waawi jibinde e ko fay arde, kono ɗum kam naworaani Pelle daraniiɗe jojjanɗe aadee»
Ɓataake caaktaaɗo feewde e laamu e gollodiiɓe
Ñalnde 10 mee 2009, mooliiɓe artuɓe to Diiwaan Barakna mbinndii ɓataake feewde e laamu Muritani ngam hollitde ngonka mum en gila ngarti e leydi he. Ɓataake oo noon ko ɓataake caaktaaɗo, ko wiyetee « lettre ouverte ». Min pulanii on ɓataake o:
Ndenndaandi Lislaamiyankoori Muritani
Wilaaya Brakna
Ɓataake caaktaaɗo feewde e laamu e gollodiiɓe
Ɓataake caaktaaɗo feewde e laamu e gollodiiɓe
Ñalnde 10 mee 2009, mooliiɓe artuɓe to Diiwaan Barakna mbinndii ɓataake feewde e laamu Muritani ngam hollitde ngonka mum en gila ngarti e leydi he. Ɓataake oo noon ko ɓataake caaktaaɗo, ko wiyetee « lettre ouverte ». Min pulanii on ɓataake o :
Ɓataake caaktaaɗo feewde e laamu e gollodiiɓe
Minen siifɓe ooɗoo ɓataake, yonaaɓe tuddule 24 moolinooɓe artiraaɓe to Brakna, e innde jokkondiral amen, e min kollita ardiiɓe leydi ndi kam e pelle ngenndiije e adunankooje, huunde e caɗeele min nguuri gila min ngarti e nokkuuji amen.
Pennda Budal Saar to Doondu e cammalle
E nder nduu lewuru Abiril 2009, Fooyre Ɓamtaare jokkondirii e suka debbo naalaŋke ŋanaa, ganndaaɗo nder leydi Senegaal e Muritani, haa e caggal duunde Afrik to Farayse e Almaañ e Engelteer e Beljik… Oo suka debbo woni Pennda Budal Saar. Fooyre Ɓamtaare yeewtidii e makko gila e nguurndam naalaŋkaagal haa e ngonka debbo nder renndo men.
Fooyre Ɓamtaare : Jam ñalli Pennda ! Janngiyaŋkooɓe Fooyre Ɓamtaare ina katojini e anndude holi aan ?
Ina waawi nanngugol Maawiyya wagginee
Polis leydi Beljik keɗtiima ko ina wona waktuuji 5 ñalnde 7 mee 2009, gardiiɗo fedde AVOMM (Fedde walloore hesniiɓe e baayeeji militeeruuji Muritani), hono Usmaan Saar, e wondude e amwookaa biyeteeɗo Mark Libert, e dow yamiroore porkireer ñaawirde Briksel.
Lomtinangol waranaaɓe : Jamfa yaakaare
«Jom en hakkeeji ɓe njaɓii wonde kala golle umminanooɗe walla jogorɗe ummaneede, paytuɗe e warngooji ɗi, niilii, ngoppaama ». Ɗum woni ko kuulal 3 nanondiral ciifondirangal hakkunde jogorɓe naftoraade lomtingol warngooji ngol e laamu Muritani. E lewru mars 2009, nanondiral jowitiingal e ñawndugol warhoore siifanooma to galle laamorɗo leydi, ɗo e Nuwaasoot,
Ceerno Saydu Nuuru Taal
(1862 – 25 Sawiyee 1980 – Ndakaaru - 7 Rabiyu Lawol – Aljumaa waktu 9ɓo)
Asko Saydu Nuuru Taal to bannge duhol
Ceerno Saydu Nuuru Taal yiyi aduna ko e hitaande 1862 to Ñooro to Mali. Jibnaaɗo makko gorko wiyetenoo ko Nuuru Sayko Umar, ɓiy Usmaan, ɓiy Alfaa Sammba to wuro men Halwaar sara Podoor nder Senegal.
Ceerno Saydu Nuuru Taal ko ɓiy Nuuru, ɓiy Raamatullaay, ɓiy Muhamadu Bello, ɓiy Usmaan Dan Foodiya (Fojoo : laamɗo Kano to Ndenndanndi Nijeriya hannde), ɓiy Njobbo Usmaan, ɓiy Saalih, ɓiy Haaruuna, ɓiy Muhamadu Guurɗo, ɓiy Muhamadu Sammba, ɓiy Ayuub, ɓiy Masiraan, ɓiy Buubu Baaba, ɓiy Muusaa Jokkolo (ummoriiɗo Fuuta Tooro), ɓiy Baaba, Ɓiy Hayaas, ɓiy Yugu, ɓiy Jam, ɓiy Jamliige, ɓiy Jooke, ɓiy Jaalige, ɓiy Diinga, ɓiy Daate, ɓiy Maxaama, ɓiy Uŋbata bun Nafi (gooto e hoohooɓe taarinooɓe Muhammadu Nullaɗo Alla, garnooɗo jaaynude Lislaam nder Afrik.
Mawningol ñalngu jojjanɗe aadee
Ñalnde 10 desammbar 1948, tawi winndere tampii kareeli, tampii ndufu ƴiiƴam, muuyaama jam e kisal. Hankadi hakkillaaji yimɓe fof teeɗaniima nuunɗal, kaaɓii warhooreeji e bonanndeeji hakkunde ɓiɗɓe baaba Aadama. Ko ndeen muuyaande jam e nuunɗal e kisal addi miijo lelnude doosɗe juɓɓinooje jotondire hakkunde yimɓe, ɗum woni Bayyinaango huftodinngo jojjanɗe aadee.
Laasana Kontee : duuɓi 24 bojji miskineeɓe
Seneraal Laasana Konte sankiima ñalnde altine 22 desammbar 2008, ina yahra e duuɓi 74. O arnoo e laamu ko ñalnde 3 abriil 1984, yontere wootere caggal sankaare Ahmed Seeku Tuure, rewrude e kuudetaa. Gila ndeen ko kaŋko laamii leydi Gine, o huutorii konu ngam hiiɗde ɓesngu yimɓe leydi makko. Ko o gontunooɗo ganngal gila e hitaande 2002, kono o salii woppude laamu, sabu makko anniyaade «maayde e laamu», walla kam joofnude manndaa makko e hitaande 2010. Kanko wiynoo e hitaande 2007 : «Ko miin woni laamɗo, heddiiɓe ko cibooji am».


text:
koko ɓe fefindii ɓe wi’i Sii’a feƴƴintinay yiɗugol Imaamuuɓe ɓen, ɓen ɓe jan e kisiyee woni e mu’un.
Winndooɓe Ahlussunna woowi e ko luutondiri immorde e defte maɓɓe yewtayɗe fii diina tuumirgol Sii’a wonndema ɓe feƴƴintinay e fii Imaamuuɓe maɓɓe ɓen ɓe waɗaɓe e nokku moɓe jojjida e mu’un, hiɓe kenpina fii dambugol e maɓɓe sifaaji moƴƴi, woɓɓe e maɓɓe hino tuumira men sabu Imaamuuɓe ɓen wonnde men wi’i hiɓe anndi ko wirnii, ɗun non ko tagu wonanndeɓe ko woni ɗun jaati maɓɓe on hunnay woodaaɗi ɗin, wonndema kadi himen wi’a wonnde Imaamuuɓeɓen waɗay ko faalaa e nder winndere nden e.. e konnguɗi ɗuuɗuɗi. Ka raɓɓinɗingol haala wonndema himen towna Imaamuuɓe ɓen e hoore neɗɗanke e nokku ka tawata ko haaɗon e feƴƴintingol.
Komi fuɗɗortoo joopaade ɗoo e mu’un ko wonndema ko ɓurikon e jangayɓe fii Sii’a ɓe janngiraali karanmbi Sii’a ɗin (ɓe jangaali ko Sii’a winndiri juuɗe mun) anndu koɓe janngiri ko karanmbi ayɓe Sii’a maa karanmbi ɓe tawata alaa faamuuji ɓennduɗi e fii faamugol diina kan ɓe jillindira,tawde Imaamuuɓe ɓen kala ko waɗi ko Alla okkiɓe ɓe fira ɗun e feere maɓɓe goo ɓe ukkindira ɗun ɓe wi’a kala ko Imaamuuɓe ɓen golli wanaa Alla okkiɓe. Ɓe damba e Sii’a kadi wonnde ɓe wi’ii kala ko Imaamuuɓe ɓen faalaa waɗay haysi Alla duŋanaakiɓe (newnanaali ɓe), ndaarii faamu bonɗo ko an yo jangoowo tedduɗo. Miɗo joopoo e huunde goo ɗun ka tawde yoga e winndooɓe arma ndeɓe yi’i feere ɓoyliinde wonannde neɗɗo gooto maa wonannde fedde nde tawata re’iino o daasa nden feere ɗon o damba e Sii’a fow,wano tawiri yoga e winndooɓe arma nde yi’i fillayee kono nde tawunoo wanaaɓe jeyaaɓe e faamuɓe e fii fillayeeji haa ka tawata ɓe ndaaray si alaa ton ko luutondiri e makko (fillayee on) maa ko fennyintamo maa ko ittata yoga e jiɓayeeji makko, hara ko’e laawol nyawndugol fillayeeji ɗin e laawol figh’hayankewol, ɓe filloo fillayee on hara ɓe waɗaali ɗunɗoo fow, ɓe ɓulinoo nyaawoore nde sella. Arma nde tawi hinoton on annduɗo nyenyuɗo sifa ɗee gannde,kono tawa himo mari lo’ere finnde o golla e laawol wonndema reweteeɗo ala o acca gollugol e laawol reweteeɗo ala si wanaa Alla koɗun woni o golla e hoore wi’ugol reweteeɗo ala o acca wi’ugol si wanaa Alla.Fow mu’un miɗo fawi weeɓitude e nder ndee hawjere ɗoo faade e pehe Sii’a fii ko yowitii e fii feƴƴintingol fii Imaamuuɓe ɓen konko yonata fii dallinorgol e feere maɓɓe nden,hooti mi watta ɓaawo ɗun pehe Ahlussunna e Imaamuuɓe maɓɓe fii yo’en yi’u nokku ka wi’etee feƴƴintingol:
1-Sii’a imaamiyya addii dalil e wonugol keefeero wonannde ɓen yawtayɓe keerol e fii imaamuuɓe ɓen ɓe wi’i ɓen yawtayɓe keerol e fii imaamuuɓe ɓen ko heeferɓe, hino tawaa e dalilji maɓɓe e fii ɗun ka Allaahu towɗo oo daali e nder aaya cappanɗe jeɗɗaɓo e jeeɗiɗi immorde e simoore maa’idatu:
]قل يآ أهل الكتاب لا تغلوا في دينكم غير الحق ولا تتبعوا أهواء قوم قد ضلوا من قبل وأضلوا كثيرا وضلوا عن سواء السبيل[.
((Maaku yo nelaaɗo ko onon yo yinɓe defte wata on feƴƴintin e nder diina mo’on ko hinaa goonga wata on jokku beleeɗe yimɓe gomɗii ɓe majji ko adii ɓe majjini ko ɗuuɗi ɓe majji gay tunmbo laawol ngol))
2 - قال الإمام علي (ع): ((هلك في رجلان محب غال ومبغض قال)).
2-Imaamu Ali maakii(o): ((Yimɓe ɗiɗo halkike fii an yiɗuɗo feƴƴintini e anyuɗo feƴƴintini)). ([1)
3- قال الإمام الصادق(ع): ((ما نحن إلا عبيد الله الذي خلقنا واصطفانا والله ما لنا على الله حجة ولا معنا من الله براءة وإنا لميتون وموقوفون ومسؤولون من أحب الغلاة فقد أبغضنا ومن أبغضهم فقد أحبنا، الغلاة كفار والمفوضة مشركون، لعن الله الغلاة، إلا كانوا نصارى إلا كانوا قدرية إلا كانوا مرجئة إلا كانوا حروية إلخ..))
3-((Imaamussaadigh (o) maakii: Menen men wonaali si wanaa jiyaaɓe Alla on taguɗo men o suɓimen, mi woondirii Alla men alaa hujja ka Alla, men alaa immorde ka Alla dandeede si wanaa kanko Alla o dannda men, menen dey ko men maayooɓe ko men darno-yteeɓe, komen lanndoyteeɓe, kala woo yiɗu-ɗo feƴƴintinayɓe keerol e fii amen haray o tikkinii men,kalawoo tikkinɗoɓe haray o yiɗii men, feƴƴintinayɓe keerol fii amen ko heeferɓe, Mufawwida en ko sirkuɓe, Alla woɗɗinii yawtayɓe keerol ɓen yurmeende makko, foti ko Annasaara, foti ko Ghaadiriyyatu, foti ko Murji’a foti ko harawiyyatu..)) ([2]).
4- Soɓude khulaatu en (ko yawtayɓe keerol e fii Imaamuuɓe ɓen), e waasude lootugol mayɓe maɓɓe e waasude dagagol surrugolɓe, e harmugol jonnugolɓe jakka, e waasude dagagol resingolɓe suddiiɗo julɗo, e laatagolɓe ɓe ronataa julɗo, julɗo ronayɓe ɗunɗoo fow koko ganduɗuɓe Sii’a Imaa miyya fotti e hoore mu’un.([3])
5-Shaykhul Mufiidu wi’ii e nder deftere himo wi’ee Sharhu aghaa’idissaduughi, khulaatu en (ɓen yawtayɓe keerol e fii Ima-amuuɓe ɓen) ɓen ko jeyaaɓe e faaminayɓe ko julɓe, ko ɓen woni dambuɓe e Imaamu Ali ɓiɗɗo Abuutaalibu e imaamuuɓe ɓen immorde e zurriyya makko faade e allankaaku e annabankaaku ɓe waɗiɓe e nokku immorde e ɓure ka diina e ka aduna e faade koɓe yawti e mu’un keerol, ɓe yalti gay faandaare ɓe faami faamuuji majjere ɓen ko heeferɓe.([4])
Yeru ndee nyomitannde nde men addani on ɗoo huncanay on ko feenyi feere Sii’a Imaamiyya e fii yawtayɓe keerol fii Imaamuuɓe ɓen mi sikkaagoy hari ɓen wi’ayɓe Sii’a ko khulaatu (ko yawtayɓe keerol fii Imaamuuɓe ɓen ) yi’aali feere Sii’a maa ɗii dalilji jantaaɗiɗoo, kononon ɓerɗe maɓɓe ɗen korni ko Allaahu woni ko ɗaɓɓirten ballal e kon koɓe sifotoo.
Accee daroɗen ɗoo seeɗa darnde raɓɓiɗunde e telen miijooji sunnayankooɓe ɓen fii yo’en faamu si tawii yawtugol keerol hino ton kaa alaa, miɗo addane seeɗa e komi jantanimaa:
1-Alaa’uddiini jantike e nder deftere mu’un hino wi’ee Muhaadaratul awaa’ili wa musa-amaratul awaakhiri, o wi’i dinbagol leydi wa-ɗuno e nder madiina, sahaabankeejo Nela-aɗo oo, saydinaa Umaru tappiri saakuhun mu’un kun leydindin o wi’i: nyiiɓu, ndi nyiiɓi dimbagol leydi ndin acci. O wi’i kadituma nde ndiyan niilu ɗan ɗuytinoo, tawi halfinaaɗo ton on, on saa’i ko Amru bunil aasi, misrayan-kooɓe ɓen faalaa wano ɓe aadinori (woowiri) nde ɓe jaɓɓortamo jonmba hara ko yoɓe bugomo ka nder ndiyan niilu, o haɗiɓe ɗun o winndi e Alkhaliifatu Umaru bunil khattaabi, Saydinaa Umaru winndanimo kaydi (ɓata-akuru) o bugii kaydi ndin e nder bahru niil o muti. O jantike kadi piiji waɗuɗi goo, wano yiite nge Saydinaa Umaru nyifunoo hooti o wowli kadi ɓawto ɗun:Anndee ndey Saydinaa Umaru hino gollirde piiji nay, 1-ndiyan ɗan, 2-henndu ndun, 3-leydindin, 4-yiitengen. Ko gollirgol ɗii piiji fiɓa wonnde hino waawi ko wirnii ko alaa e duŋayee Alla woni yawtugol keerol.Sifa ɗii fillayeeji hino ɗuuɗi ka Ahlussunna kono ɓe yewtata fii majji, hara non siɓe yi’ii sifa ɗii hadiiseeji ka jokkuɓe Ahlulbayti en (Sii’aaɓe imaamu yankooɓe ɓen ) ɓe wiay Sii’a ko yawtuɓe keerol maa ɓe wi’aɓe ko ɓuri ɗun, wano wi’ugolɓe ko heeferɓe maa ɓe alaa diina.
2-Ibnul Jawzii jantike e nder deftere hino wi’ee: Manaaghibu Ahmadu bun hanmbali ngay Aliiyu bun Ismaa’iila o wi’i:Miyi’ii a sikkay darngal darike yimɓeɓen ari e laana, goɗɗo woo accetaake lunmba haa o adda hurunndaare. Gorko hino jooɗii sera ton hino moƴƴinana yimɓe kurunndaaje himo jonnaɓe wi’umi ko honmbo nii? Ɓe wi’i ko Ahmadu bun hanmbali .
3-Makkii jantike e nder juz’u ɗimmo immorde e deftere makko hino wi’ee mana-aghibu abil haniifa o wi’ii: Abuu haniifa hoyɗii hino ɗaanii e hoore danki wonuki e nder naakoo (zarden) tawi himo jogii kaydi himo winnda mbarjaari yimɓe o landaa fii ɗun o wi’i andu dey Alla jaɓii golle anɗen e laawol anngol o newnaniilan tefangol mofte anɗen, miɗo windude njoddiiji maɓɓe ɗin. Wi’anaamo: onmo winndantaa ko haa honto mari ganndal? o wi’i kosi tawii himo anndi wonndema sellata (dagataako) taamorgol) ndoondi !
4- Khatiibul bakhdadii windi e nder taariika mu’un e nder suutannde saɓɓoo e nayaɓere, o wi’i e kon ko’o tuugini gay umaamatu gay Annabiijo me’en (S.A.W) o wi’i:Mi naatii aljanna on haa o wi’i: tuma ndemi wonnoo ka dambugal mi addanaa peesirgal mi waɗaa e nder maggal mofte anɗen waɗaa e peesirgal mi jicci (mi ɓuri) mofte anɗen hooti (saydinaa) Abuubakr addaa o waɗaa e peesirgal mofte an ɗen addaa waɗaa e peesirgal Abuubakar jicciɓe (ɓur-iɓe) hooti (saydinaa) Umaru addaa o lelnaa e peesirgal mofte an ɗen fow addaa waɗaa e peesirgal (saydinaa) Umaru jicciɓe (ɓuriɓe) onsay peesirɗeɗen ɓantaa. Ko wano non Alhaakimu attirmizii jantike oo hadiise e nder nawaadirul usuuli.
Nde tawunoo haray waawuɗo haala aarabu haray hino hatonnjini yi’ude sifa oo hadiise miɗo winndamo ɗoo ɓaawo mi wayliimo e pular.
((أخرج الخطيب البغدادي في تاريخه الجزء الرابع عشر، قال بسنده عن أبي أمامة عن النبي (ص) قال: دخلت الجنة إلى أن قال: فلما كنت عند الباب أتيت بكفة فوضعت فيها ووضعت أمتي في كفة فرجحت بها ثم أتي بأبي بكر فوضع في كفة وجيء بجميع أمتي في كفة فرجح أبوبكر، ثم أتي بعمر فوضع في كفة وجيء بجميع أمتي فوضعت في كفة فرجح عمر، ثم رفع الميزان)).كماذكر ذلك الحكيم الترمذي في نوادر الأصول.
يقول العبيد المالكي في عمدة التحقيق: أن النبي (ص) لماكان قاب قوسين أو أدنى أخذته وحشة، فسمع في حضرة الله صوت أبي بكر فاطمأن قلبه واستأنس بصوت صاحبه .
5-Ubaydii Almaalikii wi’ii e nder deftere hino wi’ee Umdatuttahghiighi: Anndu no annabiijo (S.A.W) tuma nde wonnoo hak-kunde makko e Alla yeru hakkunde laanyal e newre kulol e sawteende nanngimo o nani e tawnde Alla hito saaydinaa Abuubakar ɓernde makko nden hiɓindii sawteende makko nden iwi sabu hito sahaabankeejo makko on.
Haray ko haaɗo, miɗo yewta ɓen werloto-oɓe men wonndema men yawtay keerol: Defte mooɗon ɗe hoolorɗon ɗen hino yeeso amen ɗen tawayɗe hino sanya sifa ngoo sanyo ɗoo (hino yewta sifa ɗii yewtereeji ɗoo) konko tawata si mooɓindiraama wonay deftere yaajunde ko aldaa e koomingol, men alaa e bonnude saa’iiji e fii mooɓugolɗi, toode men haajaaka e faandaare mon fii saakugol haalaaji mon hakkunde julɓeɓen e fii bonnugol innde Sii’a tawayɓe hiɗon kafidi ghibla e annabaajo,kowonitun mi sikkitaaki wonnde ko ɗuuɗi e winndooɓe ko woni faale maɓɓe ko senndindirgol julɓeɓen, goɗɗo woo wata sikku e mooɗon wonnde meɗen ɗenƴii e fii ko men yewti immorde e goongaaji men jortaaki ko ɓuri e mon hino ruttii jokki laawol nunɗal, siwanaa seeɗa immorde e pittaali laaɓuɗi ɗin ɗaɓɓitayɗi goonga e soobee, ko faade e ɓen men winndanta ko sabu maɓɓe men tinnorta, ɗunɗoo fownon haray komen jortii ko jaati Allaahu on oo toowuɗo neeminirɗo men diina Lislaamu o daali:
]إن هذه أمتكم أمة واحدة وأنا ربكم فاعبدون[
((Anndee dey ngal moftal mooɗon ko moftal gootal ko min woni joomimooɗon wootinɗineelan e dewal))
Ko an yo joomi amen menen dey ko antun woni komen rewata men hawtitataa fuy e rewugolma (men sirkantaama) meɗen gom-ɗini (hoolii) deftere maanden e annabiijo maa on e diina maakan, ko an woni jooma amen heftuɗo fii amen men torikema hewtinmen yurmeende maaɗa ko an yo ɓurɗo yurmeede e yurmeteeɓe.
Ko musiɗɗo mooɗon woni ko wayli ndee deftere immorde e haala aarabu ko’o jortiiɗo nde nde nafata kala haali pular e nder tatteeji aduna on fow.
Didorde Imaamu Ali on mo jan e kisi yee wani e mu’un, ko didorde diinayankoore nde hino feewira e peewal imaamuuɓe yimɓe suudu nelaaɗo ɓen ɓe jan e kisiyee woni e mu’un, hinde wurnita fiyaake maɓɓe, hinde golla kala taagha mayre fii yonde hewtu e konngol goonga fewnayngol ɓerɗe yimbe e ko duudi immorde e tatteeji leydindin, hara ko’e laawol waylugol defte e batteeji waɗorɗi gannde e faamuuji e miijooji yimɓe suudu nelaado, ɓen ɓe jan e kisiyee woni e mu’un, e ko ɗuuɗi immorde e haalaaji wuuruɗi ɗin. ndee tutorde hino sanna yimɓe kunpitalji moyyi e baawal immorde e joomiraaɓe karanmbi anndaaɗi fii gollangol ngol laawol feewungol ngol Allaahu toowaɗo on e Nelaaɗo mu’un on (s.a.w) yamiri jokkugol ɗun.
Ndee tutorde tuma nde immotoo fii tawtugol e tottugol ko waɗɗii e kurkanagol neɗɗanke e jamaanu woo mo’o laatii e mu’un e nder saare woo nde o tellii e mu’un ko Allaahu woni ko ɗaɓɓirten ballal e hawrinndineede e sawaaba.
[1]- Sharhu nahjil balaakha li’ibnil hadiidi 18/282-baabul hikami wal mawaa’izi 113/muulannde daarul-jiili, muulannde aranere 1987 jibineede Annabi Iisaa.
[2]- Bihaarul anwaari wonannde Majlisii 3/51 muulu Iran 1301 Fergu.
[3]- Lum’a dimash ghiyyatu 3/181 muulu Najaf.
[4]- Hello 131 juz’u/5,deftere ɗimmere muulaande Daarul Mufiid,1993 Bayruutu 1413 ko tawaande e wallifaaɗe Shaykhul Mufiidu.


text:
CAF (Confédération africaine de football), hono Fedde Afrikeere fuku bal, sosaa ko e lewru suwee 1956. Nde yuɓɓini kawgel gadanel to leydi Suudaan e feebariyee 1957. E oon sahaa ardinoo hilifaaɓe Suudaan ko gorko biyeteeɗo Sayed Ismaayiil El Ashari. O heɓli to laamorgo maɓɓe Kartuum dingiral nawowal fotde 30 000 neɗɗo ɗo kawgel gadanel ngel foti fetteede. Ndeen ɓe ngarii e lewru feebariyee 1957 ngam yuɓɓinde ɗoon kawgel gadanel, CAF waɗi kuraaje hakkunde kippuuji 4 : Suudaan, Ecopi, Misra e Afrik worgo. Suudaan hawri e Misra, Ecopi hawri e Afrik worgo. Tagi ɓe waɗde heen noon Afrik worgo ko ɗaminaade maa addu kippu mo ɓe mbiyi yo addu oo, so kippu baɗɗo fettooɓe ɓaleeɓe. Kono nde yahnoo haa heddii balɗe seeɗa e kawgel ngel ne fuɗɗoo, gorko garnooɗo e innde Afrik worgo oo wiyi ɓe “min tawii ko gootel e ɗee geɗe ɗiɗi min mbaɗata : maa min neldii on kippu ɓaleeɓe mehɓe, walla ko min neldii on kippu woɗeeɓe mehɓe, kono renndinnde ɓaleeɓe e woɗeeɓe e kippu gooto, min ngoonaa waɗooɓe ɗum.” Nii woni ɓe tawtoraaka kawgel ngel, Ecopi fotnoo hawrude e maɓɓe ɓe ngaraani, nii woni Ecopi yahi joofnirde (finaal), hawroyi e Misra kawnooɗo Sudaa (2-1). E ngaal pottital hakkunde Misra e Ecopi, ko suudanaajo biyeteeɗo Yuusuf Muhammed Ibraahiim wonnoo ñaawoowo. Misra fooli Ecopi (4– 0), tawi wallini 4 ɗii fof ko Muhammed Ad-diba, ko kanko kadi woni ɓurɗo markuude e kawgel ngel (laabi 5). Nii woni e ngel kawgel gadanel ko Misra nawi ray. Karaŋ oo (Trophée) wiyetee ko Karaŋ Abdel Asiis Abdellah Saalem, sibu mum miijaade e sosde fedde CAF.
2017, woni hikaa, eɗen nganndi yuɓɓini kawgel 31ɓel ngel ko Gabon. Yahdunoo finaal ko Kamaruun e Misra. Ko Kamaruun fiyi ɓe (2-1). Woni tataɓo ko Burkinaa Faso caggal nde fiyi Ganaa (1-0).
2019, kawgel 32ɓel 2019 yuɓɓinoytee ko to leydi Kamaruun, kawgel 33ɓel 2021 yuɓɓinoyee to Koddiwaar.
To bannge doggol nawɓe ngel. Misra nawii ngel laabi 7 ; Kamaruun laabi 5 ; Ganaa nawii ngel laabi 4 ; Niiseriyaa nawii raay laabi 3 ; Kodduwaar laabi 2 ; RD Konngo laabi 2 ; Sammbi laawol gootol ; Tuunus laawol gootol, Suudaan, laawol gootol, Alaseri gootol, Maruk gootol, Afrik worgo gootol, Ecoppi gootol, Konngo gootol. Ko ɗee leyɗe meeɗi nawde kawgel ngel. To bannge njeenaari ndii kala nawɗo ngel ne heeɓa 750 miliyoŋ CFA, garɗo ɗiɗaɓo na heeɓa 500 miliyoŋ CFA, kono hay kippuuji goɗɗi ɗii won ko keɓata, sibu CAF yaltinta ko miliyaaruuji 5 CFA ngam rokkirde tawaaɓe kawgel ngel.
Hono mbiyruno-ɗen, CAF, hono fedde renndinnde pelle ngenndiije fuku koyɗe Afrik, sosaa ko e suwee 1956 to wuro wiyeteengo Lisbon, laamorgo leydi Portigaal, e mooɓondiral FIFA tataɓal baɗnongal toon. E oon sahaa Afrik alaa fedde fuku koyɗe. E ngaal mooɓondiral FIFA tataɓal yahnoo toon ko biyeteeɗo Abdel Asiis Abdellah Saalem jeyaaɗo to Misra e Muhammed Abdel Halim jeyaaɗo to Sudaan e Ydnekatchew Tessema jeyaaɗo to Ecopi, ngam anndinoyde tubakooɓe ɓee fuku koyɗe ne fettee e Afrik. Ndeen ɓe njettiima ɓe tawi toon tubaako gooto ne ari e innde Afrik Worgo, omo ari bannge makko, tee o ɓamdaani e leyɗe Afrik goɗɗe ɗee. Ndeen mooɓondiral ngal fuɗɗiima kamɓe tato ɓee ɓe ɗaɓɓi hokkeede konngol ngam ɓe mbaawa haalde ko addi ɓe koo, ɓe ndonki haa woni, walla hay so ɓe keɓii konngol ne, ɓe keɗaaka nii. Nii woni ɓe njalti mooɓondiral ngal ɓe njoñii kamɓe tan e koye maɓɓe ngam ƴeewde hol no ɓe mbaɗata haa ɓe mbaawa yettinde FIFA haaju maɓɓe oo.
Kanko Abdel Asiis Abdellah Salem o wiyi ɓe : « so tawii ko nii, hay gooto ndaarataa en sibu miin kaalat-mi ko e innde Misra, aan Muhammed Abdel Halim kaalataa ko e innde Sudaan, Ydnekatchew Tessema haalata ko e innde Ecopi, tee FIFA yiɗi koko renti. Ɗum noon, so en njahii janngo, mbiyen ɓe en cosii fedde wiyeteende CAF (Confederation Africaine de Football) tawi ko kayre jogori tammboyaade kala ko faati e fuku-koyɗe e nder duunde Afrik. Mbiyen ko ɗum ngarno-ɗen hollitde ɓe. Ndeen noon maa ɓe keɗo en.” Kamɓe ɗiɗo ɓee ɓe mbiyi ko noon tan pot-ɗen waɗde. Nii woni janngo mum ɓe ngari ɓe njiɗi rokkeede konngol ɓe ndonki. Ɓe tappi juuɗe maɓɓe e tabal, nii woni joɗnde ndee yeeƴii ɓe. E oon sahaa ardinoo FIFA ko gorko jeyaaɗo to leydi Angalteer ine wiyee Sannderoroos. Ɓe mbiyi sannderoroos « min ngarnoo hollidde on ko min cosii fedde amen wiyeteende CAF ». Kanko Sannderoroos o wiyi ɓe : « mi weltiima, ko nii tan pot-ɗon waɗde, sibu ko onon tan ngonnoo ɓe ngalaa fedde, kono won ko mbasiytoo-mi on. So tawii oɗon njuɓɓinoya kawgel Afrik, naworee heen Afrik Worgo, sibu ko e mon jeyaa”.
Kanko Abdel Asiis Abdellah Saalem o jabii, o wiyi : “min njaɓii, kono ko e dow geɗel : so tawii Afrik Worgo na ara, na adda kippu baɗɗo woɗeeɓe e ɓaleeɓe”. Kanko tuubaako garnooɗo e innde Afrik Worgo oo, o wiyi aɓe mbaawi arde kawgel Afrik, kono so ɓe ngara, ɓe ngaddata ko kippu woɗeeɓe mehɓe. E wiyde makko, ɓaleeɓe njillataa heen. Kanko Abdel Aziz Abdellah Saalem o wiyi, “tawde ko noon, hoto ɓe ngar, yo ɓe kaaɗ toon, kamɓe ɓeeɗoo tato maa ɓe njuɓɓin kawgel Afrik gadanel tawi jogori tawtoreede heen ko leyɗe 3 : Misra, Ecopi, Sudaan.” Ko nii CAF sosiraa.
CAF noon gila sosaa haa hannde joɗnde mum joɗii ko to wuro wiyeteengo Keer, laamorgo leydi Misra. CAF gila sosaa faade hannde ina yahra e hooreeɓe 6. Ardiinde hakkunde 1956 e 1958 ko Abdel Asiis Abdellah Saalem; 1958 haa 1968 misranaajo goɗɗo ina wiyee Muhammed Abdel Asiis Mustafaa ardii nde; 1968 haa 1972 ko Sudanaajo biyeteeɗo Muhammed Abdel Haliim ardii nde; 1972 haa 1987 ko Ecopinaajo biyeteeɗo Ydnekatchew Tessema ardii nde, 1987 haa 1988 ko Sudannaajo biyeteeɗo Muhammed Abdel Haliim ardii nde, 1988 haa hannde ko Kamaruunnaajo biyeteeɗo Iisaa Hayaatu ardii nde.
Aamadu Habiibu Joop


text:
Suka e sifaa kuuɓtidinɗo ko tagoore jibinaande e galle, jeytoraande e wuro.Jiygol mayre aduna ko weltaare mawnde wonande jibnaaɓe, jiidaaɓe e hoɗdiiɓe. Innde mayre tabitinta ko jokkere enɗam, kawral e nafondiral hakkunde hoɗdiiɓe. Daawe tagoodi suka ina ciforoo ɗee taƴe:
- a) Ummaade hitaande haa duuɓi joy
E nder ɗiiɗoo duuɓi, suka jibinaaɗo o woni ko daawal ndeenka, njurum e korsa. O yeƴotoo ko hakkunde juutɗe yumma, taaniraaɓe, denɗiraaɓe e mawniraaɓe. Fawaade e mbaydi maa katanɗe o ardi e aduna, mo woni e maɓɓe kala ina jeynoroomo, ina sifoomo maa yanoomo, ina fooɗtanamo gilli. E ngal ɗo daawal ko sato galle e ɓadiiɓe mahata huunde e neɗɗaagu makko: Jeertaali, kulol, cuusol, softeende, fijirde e jaleeɗe, dillere terɗe. Tonngitaare ɗemngal, neesu maa jikkuuji makko (welde- hittude) ina puɗɗoo ɗoo feeñde sabu ko ɗoo kadi o heɓata yoga e jamirooje, haɗdeeji e deentaali.
- b) Umaade duuɓi joy haa sappo e ɗiɗi
Suka o e nder ɗii duuɓi, ina tawe e jonɗe ceertuɗe; E nder galle: Keɓal won kattanɗe jooɓiiɗe miijo e hakkille ko wayi no peeral ngal sato makko tabitinta ina puɗɗoo heɓreede jeewte haa e tinndi e cifti sabu kala heen geɗel ina soomi sifaa aduna ɓennuɗo, guuraaɗo maa cooynaaɗe (cuusal, muñal, koddigal, ballondiral, ndeenka enɗam, nehdi, kattanɗe, gacce, jaambaraagal, jaamburaagal, yondinaare,gondigal e ko wonaa ɗuum). Ɗee jeeewte ina kuutertenoo e nguurndam suka haa o tolnoo e duuɓi 15 maa ɓura. Musiɗɗaagal e yahdiiɓe, pinal dingiral, heblo fedde e ekkor gollal (ndema, ngaynaaka, awo, cañu ) maa moori, kettuki,ñembo suudu (wonande rewɓe) ina puɗɗoo fiɓaade e makko. Ko e nder ngal ɗoo daawal kadi o heewi naatneede jaŋde kuraana maa ekkol. Ko ceerno makko heewi jokkitde ko o heɓaano e nehdi ko jiidaa e huñaare cimooje e bindanɗe jaŋde.
c)Ummaade duuɓi sappo e ɗiɗi fayi sappo e jeetati
E nder ngal ɗoo daawal, suka yeeƴtanto denddaagal humpitooji dañnoo e daawe ɓennuɗe dow ɗe, o fuɗɗoo yiytaade hoyre makko to bannge fedde e jolo ko ina tabitina peeral hakille e ngondiigu. To bannge wuro, hakkilantaagal renndowal feeñana mo, o fuɗɗo daranaade nafooje tammbiiɗe ɓural e faabu (ɗofte, geɗe mguurndam).
Cagataagal mokko timmirta ko wuro jogoo e makko hoolaare feeñnde to golle, jonɗe e jamirooje, kono kanko ne o joganoo wuro ngo piɓle nawrooje yeeso , ƴellitooje (yiylaade ngalu, haɓde e humambinnaagal, jogaade coftal).
Hol anndinoore (firo) suka
1) Anndinoore suka fuutanke (hanki)
a- Suka ko yontannde: Ɗum woni njiƴƴiigu duuɓi, mawnidde e wuro maa falnde wootere tawa hadi kuutondiral to bannge aduna ina woodondiraa (o wona jahdiiɗo e cukaagu, kuutondirteeɗo e cagataagal, goyondirteeɗo e duttorgal e nayeeewu)
b- Suka ko ngoƴa aduna: Ɗum woni jolo dingiral ko ina adda pinal e peeral hakkille. Humpito, faayidaagal. Goodondiral e musiɗɗaagal e jaŋde gollal tabitta ko e ngal ɗoo daawal nguurndam.
c- suka ko nehdi e jimme neɗɗaagal: Ɗum woni nehdi hakkunde wonduɓe, nehdi fayde e jibnaaɓe e heccuɓe, nehdi tabitiroori teddungal sabu hay esiraagal ko heen fodatee. Mbaydi e jikku mo woni kala heen yuurnittee. Cukaagu ko sutura e hurum sabu suka wirnoto gite mawɗo, ko hono noon mawɗo ne faalkisto golle suka (dinngire, kiirɗe, ɗofte e kurne). Ndeke cukaagu ina waawi wiyeede ko jolo e jamirooje mum e kaɗooje mum.
Ina hasii noon ciftinen nguurndam fuuta hanki fawinoo ko e ndema, awo, ngaynaaka e golle ñeeñal keeriiɗe (mahngo, cañu, tafngo ekn) etee kinɗe e pasiraagal ina toownoo jonnde e nder renndo ngo. Ɗum waɗnoo ɓiyɓe heewɓe nduttantoo ko golle donaaɗe. Renndo ngo ina hiisi to bannge nehdi e ngondiigu etee soklaaji yummaaji ɓesnguuji ɗi fof ko kakindinooɗi, jahdunooɗi e kattanɗe .Ɗum waɗi newuya e ɗooftaare njeyanoo ko e calɗi dente men. Aduna kesam-hesaagu, ƴellitaare gannde kese, doole kumpital e kuccanɗe tamgol doole faggudu e pine hannde ngoodaano hanki.
- 2) anndinoore suka e kuuɓal
Sikke alaa mo wiyi ina sifoo suka hannde, ina haani teeŋtina darnde e gannditirɗe suka Muritaninaajo e kuuɓal, suka gannditiranooɗo e nder winndere nde pinal mum, coftal mum, ƴoƴre mum e aada mum daranaade piɓle moƴƴe nawrooje leydi e nokkuuji mum keeriiɗi yeeso.
Suka noon e kuuɓal ina saɗti heertinde ɗo fuɗɗii e ɗo haaɗi e nder nguurndam aadee, kono yimɓe heewɓe kawrii wonde foti siforeede suka ko mo duuɓi mum lommbii hakkunde 15 e 35 ndunngu. Ndee tayre duuɓi tuugnaaki hay sariya gooto ko jiidaa e tesko meho tan. So tawii cukaagu fawii ko e tolno duuɓi, ɓuri nannaade ko jokkonndirde cukaagu e hakkille sabu: Neɗɗo ina heewa duuɓi tawa ina heddii e cukaagu maa famɗa duuɓi tawa ko jikku mawɗo jogii.Mbiyen tan wonde gannditirgal teskingal cukaagu yowitii ko e jikku mum e softeende mum e nder renndo*:
- Jikku e softeende yiɗde waylude tippudi renndo e mbaadi kesiri,
- salanaade ɗum won geɗe, riiiwtannde ɗum aadaaji daɗaaɗi e sompande ɗum jikkuuji kesi jahduɗe e ngonka, jokkondirɗi e nguurndam,
- Jikku e softeende riiwtude fitinaaji ɗi ngañamtumaagu, añan – nguraagu e añamleƴƴaagu e heedi-heeda caabotoo hakkunde ɓesngu,
- Jikku e softeende tuugniiɗe e pinal e finaa-tawaa leñol tawa aɗi alɗinira ɗee geɗe ɓure kesamhesaagu ngonka hannde,sikke alaa noon kala ɗo jikkuuji moƴƴi ndoganaa, maa yiye aafooɓe e tonngooɓe ɓesngu e renndo mum en ɗo gootel ngam humtude hujjaaji mum en keeriiɗi. E nder sukaaɓe, hare miijooji maa hare jontanɗe ina keewi feeñde hakkunde yiɗɓe nafoore huuɓtidinde e yiilotooɓe nafoore heeriinde
- Hol sifaa suka hannde e fuuta?
En etiima sifaade dow too suka fuutanke to bannge nehdi njahdunoondi e ngonka hanki. Sikke alaa waylooji keewɗi njolii etee njumpii e nguurndam fuutankooɓe e jaati. Musiɗɗo men Kajjata Maalik Jallo maa yaajno e majji e konngol mum kono tan ma mi jubban en e majji seeɗa. Kanji cifortoo mi:
- a) aduna kesamhesaagu
- Juljultondiral aduna hannde dowlirɗo ƴellitaare kaɓirɗe e daabaaji to banngeeji kala (wertaango, gannde, kabaruuji, kumpital) ngaddanii aduna o ɓattondirde no duunde,
- Waylooji doole tageefo e gollal nguura, kimmugol soklaaji keeriiɗi ina ngaddani yimɓe ɓe seertude haajuuji e darɗe goodanooɗe hanki. Ko ɗiin waylooji jaajɗi e aduna hannde o ngaddani ɓesnguuji men jigganɗe kese ɗe njeyanooka e neesu suka fuutanke tawi kadi ko mbelloto-ɗen heen ko en mbaawaa jaɓnude ɗum renndo men jogiingo aadaaji tabitɗi e nder mum.
- Nii woni, nehdi tumarankeeri ina laya, ɗemɗe mum ina calta e nder men, pittaali ina pooɗanoo jolo kesamhesaagu jananiiwo. Ɗum saabii:
- Baylagol fanuuji keewɗi potnooɗi nehde suka e neesu renndo mum, gila e dingiral, fedde, pijirlooji haa e golle jokkooje enɗam e ballondiral
- Jiidigal ngoyaaji ina ustoo, horamhoraagu ina lomtoo,
- Ngonka sukaaɓe wayliima sabu hanki wonnoo ko mo woni kala ina jogiinoo fiɓnde naftude ngam ɗooftaade konngol « so doole ndonkii yoo doole keɓɓo »
- b) To jaŋde e nehdi
- Sukaaɓe heewɓe ɓe aduna hoomti celat laawol jaŋde gila ngalaa won tolno ngam yiɗde yiytude jawdi law, ɓe uujana teeruuji e cadeele e soklaaji mum.
- Ɓe mbaasa ganndal etee ɓe keɓataa gollal so wonaa « mineebaraagal » ko nganndu- ɗen ko liggeey doole mo yooɓaaki miijo e hakkille (to bannge karallaagal golle)So tawii jaŋde e gollal ngalaa, jombaani humambinnaagu e bonandeeji mum koɗoo oon suka hannde,
- Nehdi e hurum fayde e mawɓe wayliima, sukaaɓe heewɓe ko nooynotooɓe, yaawɓe aannude renndo, ɓe faggooji e gumpaali ɗi ngalaa daliilu e nder pinal men. Teskaama ustaare nehdi e gollal sukaaɓe ɓe fayde e renndo (ɗoyli keewɗi, dawi beetɗi, ɓalli maayɗi etee kala ɗo suka heedantunoo jibnaaɗo mum hanki, hannde ko jibnaaɗo heedanta ɗoon ɓiɗɗo
- c) Pinal
- Hay so tawii keeri to bannge pine ndottaaka sabu alɗinta pine leƴƴi kodduɗi, keedondirɗi, jotondirɗi tan ko jiggondiral naftowal fawaade e yiyannde e yiɗde yontande leƴƴi ɗi. Kono ceedto-ɗen « micikaaji », gaaci e hitooji keewɗi heɗteede hannde ko paaynooji jontanɗe ɓennuɗe (mawɓe) sabu won e kuutorɗe ko kaljinoje jonɗe (jamaaji, jumaaji) etee leppi naalankoogal hannde, hay sinno aɗi njaltina kuutorɗe hanki (kolli, buubaaji, ñaañooji), ɗi ɓuri yahdude ko e duƴƴe, leewaali, beesaali e ñaaƴaali koɗi e nder renndo ngo. Teskaama hay to bannge haala beñagol kelmeendi e konngi sukaaɓe hannde.
- d) Kettuki (koltu) e ngonka
Koltu ko sutura noddi etee kettuki fotnoo wonde ko cinkal leñol, peeñirgal coñce e ñeeñal men, geɗal gannditirgal leñol ngol hakkunde leƴƴi hono no jeloode wayi e jawdi. Hannde noon so leƴƴi cukaaji ƴi ndentii, hol no ɗi ceerndirtoo?
Sabu kanji nanndi koltu, nanndi mbeñiika, nanndi pemmbi e ƴeewki, simmeeji jarateeɗi ɗi ina njilla dorogaaji ɗi tanaaji kulɓiniiɗi (ustam doole e kattanɗe, ustam cellal ɓanndu e kakkille, ustam gacce e softeende) Sukaaɓe heewɓe, rewɓe e worɓe ko wojjintooɓe ngam ɓooraade goobuuji nguri labaaɗi Alla hokkunooɓe. Ƴeewen noon: Hol ko ɓuri oo ɓaleejo no fino Alla yooɗde? Hol ko ɓuri oo mo boɗowol poolngol no kelloori yooɗde? Baɗɗo « keesal » ne holi foof to jooftintee ? Banndiraaɗe, « keesal » ko bonande nguru ɓanndu, jibinta ko « kanseer », ko firtaare ngalu sabu kala ko aɗa sooda maa heddu heen coggu « keesal »o. Ɗii sifaaji fof e hiisde pirtaani alaa ɗo sukaaɓe pini, peerti sabu: Pelle sukaaɓe keewɗe e nder cahe ina njogii ngoƴa e piɓle toowɗe ɓamtude e ƴellitde nokkuuji mum en maa faabaade ɗi e sahaa fataraaji, pelle sukaabe keewɗe ina njokkondira etee ndiisnondira e mawɓe ngam tabitinde pinal naftowal e nder nokkuuji mum en (ñalɗi pinal, coftal ɓalli, jaŋde mumtugol humambinaagu), mawɓe heewɓe kadi ina njeertina sukaaɓe e geɗe aduna gondaaɗe. Ndeke so kaaldigal e diisnondiral woodaani, so tawii feere rendaaka e nder juɓɓule men, hurum e teddungal eggat hakkunde wonduɓe haa teeŋnti noon e hakkunde mawɓe e sukaaɓe, deentondiral e jeertaali lomtoo yiɗde e piɓle moƴƴe.
- Tonngol
Banndiraaɓe, sehilaaɓe, musiɓɓe tedduɓe. En etiima sifaade ko heewi e suka e cukaagu gila e tagoodi haa e ngonka mum hannde. ko heewi e ko ngoytiɗen maa cifiɗen jotondiri ko e baylogol weeyo ngo e nguurndam ɗam, ɗum woni ngonka e jikkuuji goowanooɗi. Sikke alaa noon kala waylooji ƴellitooji ganndal, pinal, doole faggudu e cellal, ko waylooji tambiiɗi ɓural. Kono kala waylooji teeŋtinooji lawakaagal, tekkooji fitinaaji ,doondotooɗi caru e ceeral juɓɓule haa teeŋti e doole cukaagu, ko waylooji bonnooji. Hol ɗiin waylooji nafooji? Hol ɗiin waylooji gañaaɗi e hol darnde suka fuutanke hannde fawaade e oo aduna guuraaɗo ? Ko ɗee naamne Musiɗɗo Kajjata Maalik Jallo etotoo jaabanaade en, on njaaraama. Ngam tabitinde teddungal e Musiɗɗo Kajjata malik Jallo mi etoto tonngude yoga e toɓɓe burɗe himmude e miijannde makko. Eɗen njaafnoomo noon sabu miijo lummbotoo ko e luggam etee konngol ñaaƴata ko hunuko joom mum.
Yeewtere Umar Hammaat Daat e
Kajjata Maalik Jallo njuɓɓinnoo e ñalɗi pinal Fedde Sukaaɓe Ŋoral Gidaala
(Ñalɗi pinal fedde sukaaɓe Ŋoral Gidaala 18 haa 23 UT 2001)


text:
Duuɓi 12 ngelɗoo cukalel biyeteengel Maximilian, jeyangel to Siwis naatiri hitaande ɗiɗmere duɗal jaaɓi haaɗtirde Perpignan (UPVD), tee wonaa oon fannu fof, sibu ngel waɗata ko matematik e informatik. Walla so en njiɗii ɓeydaade faamde, ɗum wayi ko no heɓrude bakkaa duuɓi jeenay (9) nii.
Baaba maggal ko porfeseer matematik gonɗo hannde e fooftere (alteret), yumma maggel janngi ko ko faati e faggudu. Nii woni baabiraaɗo oo huufi ngel, ɗowi ngel : duuɓi 9 ngel hoonii e bakkaa matematik. Kono so won sikkuɓe ko ɗum loowdi, baabiraaɗo oo wonaa noon wiyi. O wiyi “Miɗo yenanaa ujunnaaje ujunnaaje sukaaɓe ina njogii hono hakkille makko oo… Ma a taw Maximilian dañii fartaŋŋe wonde e sato ɗo hakkille juumtuɗo waawi soñtineede kaaɗtudi”.
Koonagol ɓiɗɓe jannginooɓe nder jaŋde
Ko o haali koo, heewɓe ina njenanaa ɗum hannde : “ɓiɗɓe jannginooɓe ɓuri waawde hoonaande nder jaŋde”. E nder leyɗe men ɗee, ɓeto mum woodaani ngam anndude mbele ko goonga walla alaa. Kono to leyɗe mawɗe too, ɗiin ɓetooji ina ngoodi kollitooji wonde, e tolnooji jaŋde hee kala, ko ɓiɗɓe porfeseeruuji ɓuri waawde hoonaade.
Hol ko tagi ɗuum ? Won wiɗtuɓe ngam jaabtaade huunde e ngalɗoo naamnal.
Ko idii fof, won geɗe ganndaaɗe ina mbattina no feewi e juumtugol jaŋde sukaaɓe, ko wayi no tolno jaŋde jiknaaɓe, tolno mum en to bannge pinal, kam e jogogal mum en. Kono won geɗe ɗiɗi goɗɗe ngoodi, ɗe jannginooɓe teeŋtini e nder nehdi sukaaɓe mum en : baɗe tiiɗtinooje neɗɗaagu cukalel e huufo jaŋde.
Baɗe teeŋtinooje neɗɗaagu cukalel, no paamraten, ko ɗeeɗoo baɗe : waasde hiiɗde cukalel, hormaade neɗɗaagu mum, mahde jotondire tuugiiɗe e kaaldigal e nanondiral ngam softinde cukalel e nder jaŋde mum.
Wonande huufo jaŋde ngoo, ina jeyaa heen waasde woɗɗude ekkol (wonaa to bannge koɗki, kono ɗum firti ko sahaa e sahaa kala jiknaaɓe ina njuurnoo toon) e jeytoreede e cofte ekkol, ɗuum tawaama ina ɓeyda softeende cukalel e jaŋde. Ɗuum woni jiknaaɓe maggel ina ndokki ekkol faayiida e himme. So tawii ko boowal ekkol oo, jiknaaɓe ɓee won ko ɓeydata e ko cukalel ngel janngata ekkol koo, aɓe mbaɗti e jaŋde maggel hakkille, hay so ɓe mbaawaa jannginde ngel. Ko wonaa ɗuum, jiknaaɓe ɓee ina kooynanoo ngel to toowi… Ɗuum ne kadi tawaama ina wallita ngel hoonaade.
Ko goonga ko sifaa ɗoo koo ko baɗe kuuɓtodinɗe, ɗe neɗɗo kala waawi waɗde. Kono tawaama ko jannginooɓe ɓuri heewde tabitinde ɗe.
Baɗe teentinooje neɗɗaagu cukalel : jannginooɓe ɓuri heewde waɗde geɗe pinal e coftal ɓalli e wonde e pelle, waawde yillaade defterɗi ekn e naatde e nokkuuji keewɗi, ceertuɗi.
Ekkinde wellitaare e waawande hoore mum kam e kellifuya. Ɓe nawda korsa e hoolkisaare, huufo e ekkinde waawande hoore mum, heɓtinde heddiiɓe e hoolaade hoore mum. Jannginooɓe keewi waɗtude hakkille e nehde jikkuuji cukalel moƴƴi ɗii : ɗuum ina wallita cukalel hoolaade hoore mum, tawi kadi joomum ina teeɗanoo ko toowi. Aɓe kuufa sukaaɓe ɓee no feewi, kono aɓe keɗoo ɗum en kadi, ɓe ƴellita e maɓɓe jikkuuji ballal e jikkuuji kawgel e koonagol …
Ñiiɓnude e cukalel jikkuuji jaŋde e nehdi
Yeru, yoga e jannginooɓe so ngartii galle, ngonata ko e gollaade kadi. Ɗuum ina neha weeyo golle nder galle, sukaaɓe ɓee kam en kucca e golle mum en, woni defte mum en. Yanti e ɗuum kamɓe ɓuri humpitaade, aɓe mbaawi ɓetde jannginooɓe sukaaɓe ɓee, kam e jolɗe sukaaɓe ɓee, aɓe nganndi geɗe ɓurɗe teeŋtude e jaŋde. Ko ɗoo ɓe ceertiri e jagge. Kaadaruuji njiylotoo ko janngirɗe martobinɗe, jannginooɓe njiylotoo ko janngirɗe kenaniiɗe jaŋde, yeru janngirɗe kakindiiɗe yimɓe, jannginooɓe softuɓe, e fannuuji ceeɓɗi…
E tonngol, wiɗto ngoo hollitii wonde sukaaɓe jannginooɓe ngonoo ronooɓe jiknaaɓe mum en, kono koonagol maɓɓe fawii ko e baɗe nehdi e jaŋde juumtuɗe, duumiiɗe jinnaaɓe maɓɓe. O wiyi « so a hawrii e jannginoowo mo sukaaɓe mum ndonki ƴellityaade e jaŋde, a hawrii e huunde nde haanaani, haawniinde ».
So tawii ko haalaa koo ina woodi, ɗum firti ko koonagol e jaŋde fawaaki tan e ko cukalel heɓata ekkol koo. Ko ngel heɓata cuuɗi maggel e nder sato maggel koo, ina jogii heen darnde nde famɗaani. Ɗum firti ko yiyannde njogi-ɗen wonde bonni jaŋde tan ko baasgol ekkol wayde no fotnoo wayde, ndeen yiyannde, hay so tawii ina waɗi goonga haa heewi, nde timmaani. Ɗuum firti ko coñtugol jaŋde ina fawii e ekkol (laamu, jannginooɓe), kono ina fawii e jiknaaɓe e sato e renndo ngoo fof. Waɗde mbayliigu tippudi nehdi e jaŋde ina foti naworde darnde jiknaaɓe e sato e renndo…
Bookara Aamadu Bah


text:
Golle binnditagol baɗanangol etaa siwil, kabranooɗe gila saawiyee 2010, puɗɗii ko e lewru mee 2011, hono nde potnoo joofde ndee, tawi hay gooto anndaa ko sabii ɗum. Yanti heen, hay jeeyngal gootal waɗaaka, yimɓe ɓee kadi kumpitaaka. Ɗumɗoo holliti tan ko yawaare ɓesngu, ngu etaa siwil mum woni e firtireede golle jooɗtoriɗɗe, teskinirɗe ŋakkeende humpito e mbaawka halfinaaɓe ɗum ɓee. Golle jooɗtoriɗɗe, wondude kadi e ŋakkeende kellifuya sibu yimɓe ɓee fof e ñiŋde ko fuɗɗaa koo, wasiyaaji mum en teskaaka.
Hannde, alaa ko woni e golleede so wonaa jiilyiiltugol e bonnugol etaa siwil leydi ndii, golle puɗɗaaɗe gila jamfa laamu 6 ut 2008.
Fof noon fuɗɗorii ko e toɗɗagol e ardorde nokku etaa siwil oo, julaŋke mo meeɗaa anndude ko woni golle laamu, mo alaa humpito, alaa hattan joganii ooɗoo fannu, alaa hay ganndal gootal ko fayti heen, so wonaa jokkondiral mum keeringal e Seneraal gontuɗo hannde hooreejo leydi.
Refti heen, ko jiilyiiltugol etaa siwil leydi ndii feewde e payndaale niɓɓe, rewrude e :
– Teettugol ngol rewaani laawol gardiiɗo etaa siwil oo, mbaawkaaji denndanngal ofisiyeeji etaa siwil leydi ndii (meeruuji ekn…)
– Diiwgol e golle mum en ko ina wona 300 gollotooɓe, lomtiniri ɗum en koreeji mum tawi ko ɓuri heewde e mum en ngalaa humpito, ngalaa kattanɗe ; sariya laawɗini ɗum caggal ɗuum : huunde nde hay gooto waawaa faamde.
Caggal ɗuum, ko jiiɓgol etaa siwil oo ngam naftoraade ɗum to bannge woote, huunde nde kanndidaaji e woote gardagol leydi ndii e hitaande 2009, ñiŋnoo e wullitaango mbaɗnoo.
Caggal ɗuum ko boomaare sabu bonnugol huunde e resorde kaayitaaji jibinegol e kuuɓal resorde karte dentitee.
Ina gasa tawa ko yiɗde suuɗde ndee bonannde addani ɓe wiyde eɓe njaɓna yimɓe wonde ko woodnoo koo fof moƴƴaano, maa fuɗɗitee haa laaɓa. Nii woni, e nder nokku binndital kala, woni heen ko goomu ngu terɗe jeeɗiɗi, ina jeyaa heen sanndarma gooto, garde gooto e polisiyee gooto. Ko goomu kiñgol tigi, ndokkaangu mbaawka ka alaa hakke, ngam yedditaade ɓiyleydaagu ɓiɗɓe leydi, ɓe nganndu-ɗaa ina njogii kaayitaaji mum en dentitee e jibinegol.
Gaa gaa lepte ɓesngu nguu e kuuɓal mum leptetee ɗee, sabu sarɗiiji puuyɗi pawaaɗi e binnditagol ngol ɗii, joopaa e ngolɗoo kiñgol e ɗee naamne koynooje, kersiniiɗe, jooɗtoriɗɗe, cokore, ko ɓaleeɓe leydi ndii e tirbiiji Rewo leydi ndii, ngam hollitde ɗum en ko tumaraŋkooɓe.
Dental Doole Ɓamtaare (UFP) ina ñiŋa, ina suurta jiilyiiltugol e bonnugol etaa siwil leydi ndii, mo nganndu-ɗaa kam woni ngooroondi dowla men oo, kam e paltoor gonɗo e ɗee golle, ina ɗaɓɓi kadi ɗeeɗoo geɗe :
1. Dartingol jooni jooni ɗee golle ɗe payndaale niɓɓe, bonɗe e ngootaagu leydi men, ɗe nganndu-ɗaa alaa fof ko feewi e mum en ;
2. Korgol golle njuɓɓudi kalfinaandi etaa siwil oo ngam laɓɓinande yimɓe ko ɗee golle puɗɗaaɗe gila 2008 ngoni ;
3. Timmitingol etaa siwil leydi ndii e fawaade e ndaɗɗudi laaɓtundi, tuugiindi e ngootaagu, juɓɓundi, tuugiindi e karallaagal, e ballondiral e njuɓɓudi kattanndi gollaade ɗum, tawa ina woɗɗitii kala ceerungal to bannge leñol walaa tirbii walla politik ;
4. Toɗɗegol e ardorde nokku etaa siwil oo foksineer kumpitiiɗo, kattanɗo to bannge mbaawka e ganndal, ceedtanaaɗo nuunɗal e jaamburaagal to bannge politik.
Nuwaasoot, ñalnde 11 sulyee
Goomu Kumpital


text:
Mammadu Demmba Sih, harbiyanke e nder jaayndiyankooɓe Rajo Muritani, hooreejo Fedde Jaayre Pulaar yanii ñalnde dewo 4 lewru bowte 2016 (alet 4 desaambar 2016), ena yahra e duuɓi 38. Leƴƴi Muritani fof, ɓaleeɓe e woɗeeɓe, nduusii mo haa hoɗorde makko sakkitere wondude e sunaare e ciimti jurmitiiɗi haa o wirnaa to baamuule km 7 Nuwaasot. Mammadu Demmba Sih yanii tawi wolde ndimaagu joofaani, kono golliima golle pattamlame, ɗaccii geɗe tiiɗɗe, ɗe njuuteendi aduna gasnidtaa momtude.
Ko ina tolnoo e 2 000 neɗɗo tawtoraama wirwirnde Mammadu Demmba Sih, hakkunde ɓaleejo e boɗeejo, ganndo e humambinne, mawɗo e suka. Juuli mo ko Ceerno Haamiidu Baal, almaami raatib jumaa leegal joyaɓal. Alla e jamaanu nguu heewde, gori ndonkaa ko darneede. Ena teskaa wonde nde juulgol gasi, gardiiɗo Rajo Muritani ena jeyaa e sajjitinooɓe gooski kii ngam nawde ɗum to ngaska ngasanooka kaa. Nde wirwirnde ndee gasi, Ceerno Baal waajii jamaanu nguu ko juuti, ɗaɓɓiri e almuɓɓe tawtoranooɓe ɓee nde kawritoyde kikiiɗe altine janngo to galle Mammadu Demmba Sih ngam jippinande mo deftere Geno teddunde ndee.
Ñalnde aaɓnde, kikiiɗe oo rokkaama fotde makko haa timmi. Seernaaɓe heewɓe e almuɓɓe wonnooɓe e Nuwaasot, hay gooto heddaaki, ko jiidaa e sehilaaɓe, ɓe kanko Mammadu Demmba, renndunoo nguurndam, banndiraaɓe ɓadtiiɓe, hoɗdiiɓe wuurdanooɓe haa e woɗɓe ɓe ganndal walla jotondiral laaɓtungal alaano hakkunde maɓɓe, kono tawi ko rewindinooɓe geɗe makko. Deftere Geno ndee feccaa, daraaki, silki joofi gila naange mutaani, kono jamaanu nguu yaltoyi galle oo ko caggal geeƴe.
Hol gonɗo Mammadu Demmba Sih?
En ndañii fartaŋŋe jokkondirde e sukaaɓe ɗiɗo, wiyeteeɓe Aamadu Jeŋ e Aadama Miikaa Faal. Gadano oo ko Abdallanaajo, ko kanko e Mammadu Demmba Sih pijdi, mawnidi, naatdi jaŋde. Dimmo oo ko Foondenaajo, ko ɓe enɗam to dewol e to gorol. Ɓe mbiyi : “ɓiyi Kummba Muusaa Faal lollirɗo Kummba Mbonno e Demmba Cillo, Mammadu Demmba Sih, noddirtenooɗo e cukaaku mum Mamma Sihyel, o jibinaa ko e hitaande 1974 to Foonde Elimaan Demmba e nder galle mo sukaaɓe nayo worɓe e ɗiɗo rewɓe, jiiduɓe yumma e baaba.
Mammadu Demmba ko Sammbaajo. Nde o entaa, taaniiko debbo, jibinɗo yumma makko, ena wiyee Mbonno Wan nawi mo Abdalla, nehoyi mo. E wiyde Kanaal Kamara mo Abdalla (mbir nayeejo), Mammadu Demmba Sih arii e Abdalla ko ena yahra e duuɓi 4. Ɓe ngondii ɗoon e nder galle hee gooto fotde duuɓi jeenay.
Jaŋde Mammadu Demmba Sih
Mammadu Demmba naati jaŋde ko heedde hitaande 1986 e wuro Abdalla. O janngii duuɓi ɗiɗi e duɗal arab (mersaa) ko adii nde o faytata e duɗal laamu. Nde kawgel heedi ngam yawtude e rogere ɗiɗaɓere, nde wonnoo nde o naatata jaŋde tawi ko o fuɗɗiima ƴaaknude, duuɓi ɗii ngustaa, ngartiraa haa e 1978 mbele omo daña waɗde kawgel. Ko ɗuum waɗaa e kaayitaaji makko laaɓɗuɗi, ko ɗuum kadi jeyi sabaabu, haa hannde, wiyeede o yahri ko duuɓi 38. O waɗi kawgel ko e hitaande 1992.
Mammadu Demmba Sih waɗi kolees mum ko e Baabaaɓe Looti, hakkunde kitaale 1992 fayde 1995. O yawti e liisee Ɓoggee e 1995. Ko ɗoon o heɓi bakkaa makko.
O ari e Nuwaasot, o woni e ɗaɓɓitde kawgelaaji ngam waɗtude gollaade. O Ɗuum leeldi mo, o waɗti yeeyde jaaynde wiyeteende Kalaam (Le Calame). Ardinoo nde ko biyetenooɗo Habiib wul Mahfuud (yo Geno waɗ toon fooftorde makko) e ballondiral Hinndu Mintu Ayniin, (gonnooɗo jaagorɗo pinal e fitiram-gollaagu), Wul Umeer, Accee Alasan, Caam Mammadu, Koytaa Mullaay Ismaa’iila….
Jaayndiyankaagal Mammadu Demmba Sih
Nde Mammadu Demmba duumii e jeeygol jaaynde ndee, waɗti yaltinde heen binndanɗe. Ko ɗoo o naatiri e jaayndiyankaagal. Caggal ɗuum, o ummii to kalaam, o fayti to jaaynde wiyeteende Tiribiin (La Tribune) e hitaande 2005, e wiyde Mohammed Faal wul Umeer gardiiɗo ndeen jaaynde. Ko oon kadi wonoyta mawɗo tele Saahel TV, caaboytooɗo gargol makko e oon tele e baɗtugol makko yettinde heen kabaruuji e ɗemngal Farayse.
Heedde kitaale 2004-2005, tawi ko adii ɗum, Mammadu Demmba Sih anndondirii e biyeteeɗo Muktaar Yedaali, jaayndiyanke coftal ɓalli, waɗti waɗdude e mum ciimti coftal ɓalli e Rajo Muritani. Ko Muktaar Yedaali waggini mo Jallo Saydu caggal nde hollondiri ɓe. Ko ɗum waɗi nde Rajo Cukaaku uddi (Rajo Jeunesse), o waɗti waɗde heen jeewte jirwuɗe e ballal Jallo Saydu Mammadu, jiiloowo tuugnorgal jeewte catal Pulaar e nder Rajo Muritani. Nde yahi kadi haa Rajo Ngenndi sosaa heedde maayirɗe hitaande 2005, Jallo Saydu rokkiti mo yeewtere woɗnde wiyeteende “kaalden goonga, kaalden ko nafata”. Ndeen yeewtere wuuri ko lebbi 19, hawri e Rajo Ngenndi uddii. Mammadu fayti to Rajo Muritanid FM, ngoon ko jaambureewo (chaîne privée), nawori toon yeewtere “kaalden goonga, kaalden ko nafata” ndee. O waɗti waɗdude nde e Ami Saydu Baaraan Bah.
E hitaande 2009, yeewtere Tufnde Ganndal sosaa, Mammadu Demmba halfinaa nde. Ɗo adan ɗoo, o waɗdatnoo nde ko e Mayram Muusaa Jallo. Nde yahi haa ɓooyi Umaar Mboyna Bah soɗii heen e cakkital Halaqa Jimmeera. Nde Umaar Mboyna Bah sankii ñalnde alkamisa 8 lewru mbooy hitaande 2012, Demmba Aamadu Bari lomtii ɗoon. Yeewtere Tufnde Ganndal ndee ena wuuri haa ɗo Mammadu Demmba Sih ruttii e joom mum ndee.
Tesko-ɗen, e wiyde Dooro Gey, Boobo Loonde, Mammadu Demmba Sih waylii ko heewi, kadi addii ko heewi e dokkirgol kabaruuji e ɗemngal Pulaar. Won no woowiranoo adan, ko Mammadu Demmba itti ɗuum. Rokkirde tiitooɗe kabaruuji walla waɗde jaɓ-jaɓti e nder jaaynde jangtaande e ɗemngal Pulaar ko e maɓɓe, kamɓe jaaynooɓe sukaaɓe ɓee fuɗɗii kamɓe Mammadu Demmba Sih, Dooro Gey Boobo Loonde e Abuu Aamadu Abuu Jallo.
Ɓesngu Mammadu Demmba Sih
Mammadu Demmba Sih naati hoɗannde ko ñalnde 19 lewru juko (ut) hitaande 2005. O resi ko ɓiyi kaaw makko ena wiyee Hawo Sammba Biraama Faal lollirɗo Hawo Faal. Ɗo o sankii ɗoo, o woppi ko ɓiɓɓe njoyo, worɓe tato e rewɓe ɗiɗo.
Huunde e jikkuuji Mammadu Demmba Sih
Maayde mantaani Mammadu Demmba Sih. Nde maayde ndee yani ko hilifaaɓe diine mawɗe ngadii seedtaade e makko geɗe moƴƴe. Mammadu Demmba Sih ko neɗɗo baawɗo yiɗde. Kala nde ngar-ɗaa e nokku mo o meeɗnoo wonde walla arde, hay so ko hojom gooto, cikkataa ko ɗoon o jeyaa. Mammadu ko moƴƴo, muñɗo, muññitoowo, nehiiɗo, newiiɗo, diiniyanke. Mammadu ko aadiyanke, joom fiɓnde, mo meeɗaani luutnude jikke. Ko oon jikku labaaɗo yiyanoo e makko haa o ardinaa Fedde Jaayre Pulaar, catal Muritani, tuggude e hitaande 2012 fayde ɗo o sankii ɗoo. Mammadu jogii ko yeeso wooto, ɓernde wootere, hakkille gooto so wonde pellitɗo. Mammadu ko ngenndiyanke tiiɗɗo, tiiɗaaɗo leñol, tiiɗaaɗo harbiyankooɓe leñol. E pille mum, o waɗanii Mammadu Sammba Joop lollirɗo Murtuɗo golle ɗe majjataa, njuuteendi nguurndam momtataa. O waɗii film nguurndam mum fof haa laaɓi. Jaranii mo yahde haa Mbaañ e jokkondirde e denndaangal anndunooɓe e Murtuɗo huunde. O waɗi heen jawdi makko, semmbe makko e ganndal makko haa golle timmi. O sarɗi ñalɗi kollirgol oon filmu, ñalnde hoore-biir, 3 lewru bowte (aset 3 desaambar) ko e Nuwaasot, to Galle Sukaaɓe Kiiɗɗo. Ñalnde 10 lewru bowte filmu oo jogornoo holliroyeede ko to ngenndi Mammadu Sammba Joop, hono Mbaañ, kono hoddiraaka.
Ƴeew Mammadu Demmba Mammadu Sih tampunooɗo haa lefol ngol feewi, dañaani hay tawtoreede kewu mbaɗnoongu ñalnde 3 ndee to Galle Sukaaɓe Kiiɗɗo tawi rafi oo ena heɓindii mo. Ko sehilaaɓe makko e gollodiiɓe makko jaaynooɓe wayɓe no Jeŋ Mammadu Farba, Mbooc Abuu Maariyeta, Hammaat Joop, Jallo Saydu Mammadu, ekn tammbitii golle ɗee haa njoofi. Hay ñaantal Bookar Aamadu Bah, gardiiɗo jaaynde wiyeteende Fooyre Ɓamtaare, waɗaani e yeeso makko. Kanko fof e yiɗnoode ñaantude Bookar Aamadu Bah sabu ngenndiyankaagal mum e aadiyankaagal mum, nuunɗal e neɗɗaagal mum, o dañaani, sabu rafi nawtuɗo mo oo newnanaani mo oon fartaŋŋe, ko janngo mum o ruttii e joom makko.
En njejjitaani golle ɗe o gollaninoo Umaar Bah Mboyna tuggude e ñalnde sankii, ñalnde 8 lewru mbooy hitaande 2012, haa ɗo o abbii ɗum ɗoo, o dartinaani mawninde ñalawma mo ɓe ceernoo oo. Ko noon ne kadi, hakkunde makko e jinnaaɗo men Baal Aamadu Tijjaani to Dingiral Cehilaagal e nder Nuwaasot, laamorgo Muritani, ñalnde 14 lewru jolal 2015.
“No Doktoor Umaar Bah mawɗo, Aamadu Maalik Gay, Tijjaani Aan, Yero Dooro Jallo, Mustafa Booli Kan, Mammadu Sammba Joop, Umaar Bah Mboyna, Ceerno Ibraahiima Soh, Jibi Hammee Lih e Ceerno Yaayaa Ɓaas, maayde Mammadu Demmba Sih ko baasal mawngal wonande leñol ngol. Nde tawnoo hono maɓɓe mbeeɓaani en, en ngoyii ɓe haa saɗti. Kono paamen noon, aduna oo dartotaako e ɗeeɗoo maayɗeele, ko o jokkoowo. Nguurndam leñol ngol ne kay ne dartotaako, ko ko jokkata. Ɗum firti ko leñol ngol ena hatojini e sagataaɓe yarlitiiɓe. Engol sokla ngenndiyankooɓe saasɓe e kala sahaa e kala nokku. Haade noon ngenndiyankaagal ko huunde tiiɗnde, nde weɓaani, etee wonaa mo woni kala rokketee ɗum, so en ndañii ngenndiyanke, tiiɗno-ɗen e mum gila e nguurndam mum. Woto ɗalen haa maayde jola, heddoo eɗen ngoya ɗum, eɗen cunoo e maayde mum, eɗen kolla wonde eɗen njiɗnoo ɗum walla eɗen njotondirnoo e mum jotondiral tiiɗngal.
Enen hannde, foti wonde woondu men e Mammadu Demmba Sih ko daranaade ko o daraninoo koo. Woondu men e makko, ko haɗde miijo makko ngoo maayde. Woondu men e makko ko salaade anniyaaji ɗi o joginoo ɗii mbaasa joofde.
Wuurde e woodde ko geɗe ɗiɗi ceertuɗe. neɗɗo ena wuura tawa woodaani. Neɗɗo ena wooda kadi tawa wuuraani. Wuurde noon kadi wooda, weeɓaani.
So tawii goodal ko ñaam-golluuje tiiɗɗe ɗe leñol sokli ngam suɗirde Daartol mum, mbiyen golle Mamma Sihyel ɗee ko pattamlame, ko dowrowe e nder cuɗaaje ɗe leñol foti suɗirde Taariik mum. Yo Geno waɗ toon fooftorde makko, kanko e denndaangal maayɓe juulɓe”.
Gelongal Fuuta lollirɗo, Njaay Saydu Aamadu


text:
Ina anndaa gila woote njoli e leydi ndii, ko gooto fof toɗɗantoo hoore mum depitee mum, ɗum firti ko depiteeji toɗɗetee ko e woote kuuɓtodinɗe (ko yimɓe fof ngootata). Ko ɗuum kadi woni ko haalaa e kuulal 47 Doosgal leydi ndii (Constitution), kuulal ngal waylaaka e bayle keewɗe baɗɗe ɗee fof. Kuulal ngal wiyi ko : « Depiteeji Asaambele Ngenndi toɗɗetee ko e … woote kuuɓtodinɗe ». Tee ɗuum ina laaɓtani yimɓe fof, gila e wonɓe e laamu haa e wonɓe e luulndo, walla Diiso sarɗinoowo, sibu hay gooto meeɗaa haalde ko wonaa ɗuum. Ko ɗuum addani biyeteeɗo Gurmo Loh, karallo ko faati e sariya winndude e hello mum Facebook ko arata koo :
Iih, jooni jooni tan, caggal « Nanondiral politik 20 oktoobar 2016 hakkunde keeweendi laamu e huunde e partiiji luulndo » (ina winndaa haa laaɓti ko « huunde e partiiji luulndo »), guwarnama sakkiti sariya doosgal ɗo winndaa e kuulal mum 2 wonde : « Toɗɗotoo depiteeji jooɗaniiɗi muritaninaaɓe wonɓe caggal leydi ko dental depiteeji », ɗum firti ɓe nattii « toɗɗeede e woote kuuɓtidinɗe » hono no wiyraa e Doosgal leydi ngal nii. Ɗum noon ko kuulal ngal yimɓe laamu ƴettidi e « huunde partiiji luulndo » ɓurtiima Doosgal leydi mbaawka, ko ɗumɗoo woni kadi ko wiyetee « kuudetaa » kadi, kuudetaa goɗɗo kadi ! Ngolɗoo laawol noon ko tawtoraaɓe “jalog” oo njaɓɓi doosgal leydi. Ɗumɗoo noon ko wondude e Diiso sarɗinoowo sibu kala doosgal sariya ina foti rewde to mum hade mum saakteede, tee ɗuum, ɓe coklaani naamneede heen miijo maɓɓe walla sakkiteede ɗuum, sibu Doosgal leydi (kuulal 86) ina rokki ɓe kaan mbaawka. Heewɓe ɗum noon ina njeyaa e oo kuudetaa : tawtoraaɓe jalog ɓee, parlemaa gootɗo sariya oo, Diiso sarɗinoowo muɓɓungo gite salii yiyde ngoo.
Ngannden tan so yahrii noon, firti ko Muritaninaaɓe potaani : « Muritaninaaɓe wonɓe nder leydi ina njogii hakke suɓaade depiteeji mum en, kono Muritaninaaɓe wonɓe caggal leydi ɓee ngalaa hakke tawtoreede woote, wonaa woote kuuɓtodinɗe ɗee (woote ŋaddet), wonaa woote rewrude e yonaaɓe mum en (woote ɗe ngonaa ŋaddet), sibu jogorɓe toɗɗanaade ɓe depiteeji ɓee, wonaa kamɓe toɗɗii ɗum en, wonaa kamɓe neli ɗum en yo toɗɗano ɓe depiteeji maɓɓe. Muritaninaaɓe wonɓe to Pari, to Jidda, to Ndakaaru, walla to Sinsinaati meeɗaa toɗɗaade hay gooto yo toɗɗano ɗum en hay gooto. Ɗum noon ko jaɓɓugol bonngol Doosgal leydi ndii woni ɗoo ko faati e potal ɓiɓɓe leydi to bannge woote (kuulal 2 doosgal leydi ndii : « woote kuuɓtodinɗe, nuunɗuɗe, nder potal e sirlu ») ». Ina hulɓinii sibu Muritaninaaɓe caggal leydi ɓee, ko depiteeji goɗɗi ɗi ɓe toɗɗaaki, ɗo hay gooto anndaa ɗo ngummorii, njori toɗɗanaade ɓe depiteeji 4 potɗi jooɗanaade ɓe.
Ngolɗoo joñgol Muritaninaaɓe wonɓe caggal leydi ɓee e woote depiteeji paaɗe ɗee, waɗtii ɗe woote ɗe ndagaaki, sibu aɗe luulndii laawol. Ɗumɗoo fof ina hollita kutuya laamu nguu joganii ɓesngu nguu, sibu ngu golloraaki laawol, ngu golloraaki nuunɗal. Ɗum noon alaa ko mbaaw-ɗen wiyde so wonaa « muritaninaaɓe fof ina poti ɗaɓɓude momtugol ngalɗoo doosgal sariya ngal yahnooɓe jolog ƴetti, parlemaa ɓennini, Diiso sarɗinoowo nooynii ».
Bookara Aamadu Bah


text:
« Holi ko haɗi en rentude »? Ngol konngol ene heewi e ɗemɗe men enen wiyooɓe ko en Ɓiɓɓe mbiy-mi wiy-mi e wiy-maa-mi. Jabawol ngol noon koko ronkaa dañeede nde tawnoo hay gooto alaa jaambaraagal wiyde ko kañum saabii haa ceeral woodi. Hannde, so en naatii e Fuuta ene waɗi gure jogiiɗe ardiiɓe ɗiɗo, almameeɓe tato. Tawi almaami heen fof, ene jogii tan rewooɓe e mum, so yontaaka juulnude ɓeen ngarataa jamaa, ngarataa jumaa, nde tawnoo njaɓaani gardotoɗo ñalnde heen oo. Waɗde ma a taw wonaa njuulu Alla wiyi nguu juuletee ɗoon. Mi yiɗaa tinaa mi yiɗaa pinaa hannde en mawni e men. Ɓiɓɓe yumma ceerndii kiraaɗe tawi ngondi ko e galle gooto. Ɓiɓɓe baaba kam ceerndi ko galleeji, nde tawnoo hay galle baaba goodanooɗo oo feccertee ko ɓalal. Mawɗo men Aysata Bah dee wiyi « yooɗaani duko ummoraade jamaa ». Kono mboɗo sikki tan hannde ko aaro ɗum waɗdtaa. Ndeen ne dee, ɗo jooɗaa fof wiyatee ko « en ɓittaama, en njoñaama, ene kaɗaama hujjaaji men ». Ndekete yoo caɗeele ɗee ko enen. Waɗde kay so gure mbaɗdii fuku koyngel kaɓii haa ngaañondirii, haanaani nii kono bettaani. Sabu eɗen mbiya so goo bonii limoore aayiima. Mawɓe waajotonooɓe, lelotonooɓe njiya ko suka sooynotaako so dariima, fotnooɓe siftinde en hanki njeertina hannde cuusna en jaɓɓaade janngo, so tawii ko kanum en kaɓata, ceerta, e jakkaaji natta jooɗodaade, e jamaaji natta juuldude, e mbeddaaji natta fottude, ñaamdataa, njeewtidtaa, mi anndaa no yonta jogori siforaade e oo aduna mo loowte keewi, hooram-hooraagu mawninaa, caysayaagal dagnaa. Baaba Maal ene wiya « ko fotnoo wonde jaleeɗe e mbelemma, so wontii haasidaagal bonii ».
Caɗeele goɗɗe jantuɗe heen, ngummorii ko e jannguɓe men. Ganndo gooto ene wiyatnoo, « kala ɗemngal goɗngal ngal njanngu-ɗaa, wayi ko no a ɓeydii e ngaandi maa ngaandi ngoɗni ». Kono dee yo won ngaandi moƴƴiri. sabu miijiyankooɓe ene mbiya « ganndal fof, ɓuri heen moƴƴude ko gartiroowal neɗɗo e yimɓe ». Waɗde so tawii joom mum ko gartuɗo e yimɓe, yo o won mesalal, ñootowal ko seekii e nder leñol hee koo. Kono yiɗde ɗalaani. yiɗande hoore mum tan woppaani. Ko ɓuri heewde e ɓeen, nde tawnoo dawrugol ko « ar wuur e doole miskineeɓe lamminɓe ma, ɓe a seeraani e fenande e fodande ko a waɗataa e waɗde ko a fodaano ». Ko ɗuum waɗi nayi ko jarduɗi laaseeje. Won e leyɗeele so guurte ngarii, mbiyata ɗumene ko « guurte ɓiy-leydaagu ». Ɗum firti ko guurte ngan fartaŋŋe jeewtidal, diisnondiral, gostondiral miijooji e pewjidadal ko nafata. Kono e nder gure men Fuuta hannde, en ceediima ko woodi, so waɗdude ɓuraa fuuyde. Maa won biyɗo ko ɗuum firti, mi jaaboroo mo konngol Pulaar biyngol « so tonkidtenooɓe mbaɗtii tonkondirde, tonkatnooɗo summba sajoo, jala haa serkita, laabi tonkatnoo fof sowa, sabu wiyata » Ndeke ɓee ko tonketeeɓe ɓiɓɓe tonketeeɓe, kala mo tonkaani ɗumen fofti kotonkeede »
Malal Sammba GISE


text:
Caggal nde Biraam wul Daa wul Abeydi duppi huunde e defte annduɓe laawol Maalik, ganndo goɗɗo, Muritaninaajo, biyeteeɗo Seek Ahmed El Haadi, haalii, haala ka woɗɗondindiraani e ko El Kuntii haalnoo koo. E wiyde makko, defte ɗe Biraam duppi ɗee ko defte baɗananooɗe e yontaaji booyɗi, nattuɗe huutoreede, hay ɗo e nokkuuji ɗo mbinndanoo ɗoo. Yanti heen, annduɓe heewɓe ina njedditii ɗe, ina e ɓeen Seek Siidi el Muttaar El Kunti e Almaami Buddahaa el Buseyri. Buddahaa ina heewnoo wiyde « kala jondiniiɗo e geɗe nanondiraaɗe, yaawataa woorde laawol Maalik »
Caggal nde Biraam wul Daa wul Abeydi duppi huunde e defte annduɓe laawol Maalik, ganndo goɗɗo, Muritaninaajo, biyeteeɗo Seek Ahmed El Haadi, haalii, haala ka woɗɗondindiraani e ko El Kuntii haalnoo koo. E wiyde makko, defte ɗe Biraam duppi ɗee ko defte baɗananooɗe e yontaaji booyɗi, nattuɗe huutoreede, hay ɗo e nokkuuji ɗo mbinndanoo ɗoo. Yanti heen, annduɓe heewɓe ina njedditii ɗe, ina e ɓeen Seek Siidi el Muttaar El Kunti e Almaami Buddahaa el Buseyri. Buddahaa ina heewnoo wiyde « kala jondiniiɗo e geɗe nanondiraaɗe, yaawataa woorde laawol Maalik »
ngam yiɗde wiyde tan, soklaani ko yimɓe ina tuugnoo e geɗe keewɗe gonɗe e defte Kaliil (fatwaaji) ɗi yimɓe kawraani e mum en. O wiyi wonde defte duppaaɗe ɗee, ngonaa Ɓuraana, ngonaa Sunna. Ina anndaa, e wiyde makko, wonde ubbugol walla duppugol defte meeɗaa jaggireede no tooñannge nii, sibu hay nulaaɗo Alla, hono Muhammed (YAWM) wiyiino : « kala binnduɗo e am ko alaa e Ɓuraana, yo muumtu. Hoto mbinndee e am so wonaa Ɓuraana ».
O wiyi wonde wonaa jooni duppugol defte fuɗɗii. Defte ganndo biyeteeɗo Ebi Muhammed Ibn Hazm el Anndalusi (duuɓi 456 ko adii Hijriyya) fof nduppanooma caggal nde luurdi e annduɓe laawol Maalik woɗɓe. Kono alaa ko o jaaborii so wonaa wiyde : «Yo ɓe nduppu kaayitaaji ɗii, kono ko winndanoo e majji koo yo heddo e ɓernde am». Ko ɗum heɓtinoo kadi defte annduɓe woɗɓe… Won heen nii ko kam en mbaggintunoo yo defte mum en nduppe so maayii, ina heen noon ko defte keewɗe faayiida sanne. Kono joom mum en kulatnoo heen ko hoto almudde mum en njaggirde ɗeen defte no Ɓuraana nii. Ina limtee e ɓeen Subetta Ibn El Hajaaj, gooto e ɓurɓe humpitaade konngol nulaaɗo.
E miijo Seek el Mehdi, ina waawi nii tawa ko Biraam duppi ɗeeɗoo defte koo « ko huunde moƴƴere, sibu yoga e ɗee defte ngontiino heɗɗaawo hakkunde juulɓe e Ɓuraana ».
BAB


text:
Ñalnde 14 e 15 feebariyee 2015, Baaba Maal mawninii maanditaare duuɓi 30 goodal Daande Leñol e nder Nuwaasot, tawi ko e teddungal Mohammed wul Abdel Asiis, hooreejo leydi ndii.
Nii woni ardorde Diɗɗal ngal suɓiima fuɗɗoraade leydi Muritani ngam yoɓde diminna e ruttude teddungal fayde e ɓesngu leydi ndii fof e kuuɓal, ɓiɓɓe fulɓe e keertal.
Ko maa Muritani ɓenna nde leyɗeele keddiiɗe ɗee ndewa heen, ko wayi no leyɗeele Afrik Santaraal (Afrique Centrale) e leyɗeele Orop. Daande Leñol waɗtindortoo ko leydi Senegaal heedde maayirɗe hitaande ndee. Ɗum firti ko hitaande ndee fof, diɗɗal ngal wonata ko e geɗe maanditaare ndee. Leydi njontaandi fof noon, e wiyde Daande Leñol, ko mawɗo ndiin leydi rokketee teddungal maanditaare ndee.
Nii woni Umaar Wad, keedo kalfinaaɗo fiyakuuji Daande Leñol ummii Ndakaaru, ari Nuwaasot ngam heblude no ñalɗi ɗii potata tammboreede. O jokkondiri e won e pelle e won e yimɓe teelɗuɓe ko wayi no Fedde Ɓamtaare Daande Leñol e Fedde Tijjaani Aan, ɓamti Leñol e Fedde Haɓɓere Giɗli Rewɓe Bagodin. Ardinaa goomu njuɓɓudi nguu ko Sammba Neene Sal.
Umaar Wad ɗacciri ɓe golle ɗee, ruttitii Senegaal haa ñalnde 8 walla 9 lewru colte, arti kadi ngam ƴeewtaade ɗo geɗe ɗee njahrata e ngam heɓɓitaade heen ɗo waɗi lohre ko adii nde maanditaare ndee yettotoo.
Ñalnde alkamisa 12 colte, Baaba Maal naati Nuwaasot heedde 18w50hojom. Njaɓɓii mo to Boowal laaɗe diwooje Nuwaasot ko terɗe goomu njuɓɓudi maanditaare ndee, e sehilaaɓe makko heeriiɓe. Jamaanu keddiingu nguu sabboyii mo ko Otel Tufeyla, nokku ɗo o aadorii jippaade ɗoo. Aduna nootitiima e garal ngal haa dingiral Otel oo ɓitti. Hay mo tawtoraaka ngooɗoo futuro ena fota anndude no ñaantungal e coftal e weltaare arnooɓe jaɓɓaade mo ɓee potata siforaade, hay so tawii kuɗol men rewaani heen.
Ñalnde aljumaa 13 feebariyee, Baaba Maal dawri ko rokkirde ballal kaɓirɗe janngirɗe feewde e sukaaɓe janngooɓe to Duɗal 4 to Sebka, caggal nde o juutnii e nafoore jaŋde, teeŋti e jaŋde ɓiɓɓe rewɓe. Heɓi ballal ngal ko mawɗo duɗal ngal hono Sokna Faatimata Jaw lollirɗo Hawo Huseyni Jaw e tawtoreede hoohooɓe jaŋde Diiwaan Rewo oo (DREN du Nord). Nde dokkal ngal e konngi ɗii kempata tawi ko dadiiɓe reenatnooɓe njuɓɓudi ɓee nattitii waawde harŋaade yimɓe hakke e keewal. Gooto fof fof wiyata ko maa yettondira e Baaba Maal.
Ñalnde aset 14, Daande Leñol waaldi ko jamma gunndabi to dingiral ngal ɓe mbiyata Ammbasadoor. Hiirde ndee ko hiirde e hiraande. Jolol ngol (biyee) ngam naatde hiirde ndee, ko 10 000 mbuuɗu. Kono jolol ngol fof e tiiɗde, haaɗaani nokku oo heewde dak haa won e heen ndonki ɗo njooɗii, ndarii haa hiirde fusi. Ɗo sakkitii ɗoo, jolol dartoyiima e 15 000 mb, hay ɗum ne jiirondira. Teleeji 2STV mo Alhajji Njaay to Senegaal e Saahel TV mo Nuwaasoot mbaɗaani ɓe njahatnoo ɓee ko jokkondiral beƴ ngam humpitde ɓe no jamma oo yahri. Kaalis juuraama e oon jamma haa woodi sikkuɓe wonde o ummortoo ko dow asamaan ko jiidaa e cakkaaji ɗereeji kaalis ɗi Baaba Maal logganaa e daande ɗii Alla e weltaare. Hiirde ndee fusoyi ko 3 w 30 h subaka.
Kono ɗum fof e wayde, maanditaare ndee waɗeede e teddungal mawɗo leydi Muritani, addanii won e heen jogaade faayre e kulhuli yo a taw añɓe leñol ɓadtiiɓe laamu ngonaani e honde walla hoomtude Daande Leñol. Won e heen kadi njambiti ko njiyaani ɗoon won e jeese, tawi ko jaale mawɗe e nder Leñol ngol. Baaba Maal noon wiyi ko dawrugol walla ndaartude kaalis addaani Daande Leñol e leydi Muritani. Addi Daande Leñol e Muritani ko ruttude teddungal e aadi ɓooyɗo feewde e ɓeen, ɓe nganndu-ɗaa, ko ɗoftunooɓe mo, ko suusnunooɓe mo, ko semmbinnooɓe mo gila e fuɗɗoode haa e ooɗoo sahaa mo njahraten.
Ñalnde 15, hawri ko e ñalawma alet, jamma mum, Daande Leñol jirwinoyi ko to dingiral fuku koyɗe ngal ɓe mbiyata Estaad Olempik. Jamaanu nootiima, kaalis kadi juuraama maa mbiyaa haa ɓuri ko juuranoo e jamma jawtuɗo oo. Mbiyen tan maanditaare Daande Leñol e ndeeɗoo hitaande waɗtunde duuɓi 30 nde sosanoo, teskinii to bannge ngalu e to bannge keewal yimɓe haa ɓuri ɓennuɗe ɗee.
Gelongal Fuuta lollirɗo, Njaay Saydu Aamadu


text:
Laawol sappo goo ɓiiwol ngam mawningol tiggu haaraan haalirde Timtimol fm to diiwaan Maatam .Caggal nde ňalɗi njiilii haa arti e Wurosoogi ɗo fuɗɗorino ,sabaabu o noon ko ngam hirjinde rewɓe ɓesnooɓe waawde teddinde ŋeesagol to cuuɗi cafrirɗi baawɗi wonde fof e nder diiwaan o ngam teskaade maayɗeele jinnaaɓe e sukaaɓe . Kadi to bannge yonta hannde o hirjinde ɓe hol ko hoore hitaande juulɓe Muhar ram 1440 fergo Nulaaɗo mo jam e kise ngoni e mum hol to ňalawma naatirta ko ɓesnuɗo e daaɗe salaatu ko ndeen ɓiɗɗo o suɓatee rokkee njeenaari . Hikka noon ko biyeteeɗo Aamadu Moktaar kontee baaba mum tiggu o e Mariyam sih yummum tiggu heɓi ngalɗoo teddungal ɓiɗɗo o wiyetee ko Mohammadu . Teddiniraa ko Sammba Siree Jah gonnooɗo Meer wurosoogi . Tawtoraama denndaangal ɓesnunooɓe e duuɓi ɓennuɗi ɗi e sukaaɓe mumen . Kame ardiiɓe cuuɗi cellal e nder diiwaan o.
Ko weltaare no feewi sabu gooto kala faamii naafoore nde.
Bookar Sek Lewlewal Maatam


text:
Gooto e ɓiɗɗo fuuta jeyaaɗo to cuuɗi men to wuro Seeno paalel biyeteeɗo Mammadu Bookar Daf gardiiɗo CMU e nder leydi Senegaal, addii ballal mum to renndo teeru Ndenndoori. Fawaade e nanondiral e ciynugol jokkondiral hakkunde jaagorgal to bannge cellal e jaagorgal to bannge jaŋde to bannge cellal sukaaɓe janngooɓe ɓe, e naatde e cmu […]
Jooɗnde pattamlamiire jooɗaama hannde subaka, to nokku cafroowo gonɗo to cuuɗi men Maatam. Ndeeɗoo jooɗnde ko ngam tawtinde, Imameeɓe, gorgolaaɓe leeɗe, kaalirɗe, jaayndeeji, naalaŋkooɓe, ardiiɓe leeɗe kame dillooɓe to bannge haaliyaŋkaagal. Ndeen faandaare ko ngam ɓeydude jaajnugol hirjino ko feewti e ñakkugol ko feewti e came sukaaɓe yahrooɓe duuɓi 9 haa duuɓi 5. Ardii ndeen […]
Ngam heblanaade hare came e nder diiwaan Maatam ,distirik saniteer mo diiwaan o e gardogol Doktoor Ñeen Sek e wallidiiɓe mum keblii fotde 74 cafroowo gonɗo ɗo e nder diiwaan o tawii ko nder diiwaan o, rewɓe e worɓe. Nde hare ko ngam ñakkude sukaaɓe yahrooɓe e lebbi 9 haa duuɓi 5. To bannge waalaare […]
Tuggi 25 haa 28 jolal(Novembre) 2017 yuɓɓinaama ɗo e crfpe(duɗal keblowal jannginooɓe) lulnde golle yowtiinde e ŋakkere haaraanduru e diiwaan Maatam.Ko ina tolnoo e weɓtinooɓe 36 ummiiɓe e palɗe : Kanel, Raneeru e Maatam nootiima e lulnde ndee. Gollal ngal so laatiima ko dow nangondiral IA Maatam e CLM(Fedde daraniinde e kaɓgol ŋakkere haaranduru).Heblo ngoo […]
O jeyaa ko Pete. Ko o suka tokooso mo golle mum wonnnoo mahgol. Ko heen o waasi juude makko 2 fof e aksidaa golle. Hannde ko o sokli koo ngam waawde soomaneede juude makko ko miliyonaaji 2. e feccere. Hannde woodii dariibe ngam faabaade mbo, kono ngalu nguu timmaani tawo
Centre Amadou Malick Gaye Ex Bopp
Tél: 77 562 14 73 / 77 105 64 69
E-mail: lewlewalcommunication2018@gmail.com


text:
Yimɓe fof teskiima wonde Abdel Asiis, hooreejo leydi Muritani, yahaani piilngal IBK, hooreejo leydi Mali keso oo. Muritaninaaɓe heewɓe ndonkii faamde ko saabii ɗum, tee ina ngoƴaa batte majjum e jotondiral hakkunde leyɗe ɗiɗi ɗee.
Ko idii ɗuum, ñalnde Jookunndaa Tarawore gardinooɗo leydi ndii e mudda oo waynotoo ñalnde 3 settaambar ndee, o sowtii inɗe hooreeɓe leyɗe wallunooɓe Mali nde wondi e caɗeele ndee. O haalaani heen innde Muhammed wul Abdel Asiis, hay so tawii noon o limtii Muritani e leyɗe jaɓɓiiɗe Malinaaɓe mooliiɓe ɓee.
Ɗumɗoon noon wonaa huunde haawniide so en ƴeewii darnde Muritani darinoo ngam addande laamu Mali ɓennungu nguu caɗeele e baasgol darnde mum laaɓtude e denndaangal daawal ɓennungal ngal. Feere Muhammed Abdel Asiis huutortonoo ngam wallitde hujjaaji rebel tuwaareg en yiɗnooɓe seertude e Mali e sosde dowla biyeteeɗo Asawad e rewo Mali, ko wiyde woni ko e haɓde e ownooɓe lislaamiyankooɓe. Oon dowla Asawad mo ɓe teeɗantonoo noon alaa fof hujja dagni ɗum, wonaa to bannge ganndal leydi, wonaa to bannge daartol, wonaa to bannge renndo walla leƴƴi. Hoɗi e oon nokku ko sonngaay en e fulɓe e boso en e barbiis en e tuwaareg en. Alaa fof wiɗto daartol walla ganndal holliti gadagol tuwaareg en e nokku hee, walla ɓurde ɓe heddiiɓe ɓee heewde. Kamɓe boom ɓuri toon famɗude. Ko yiyetee laamu Mali ina yeebii oon nokku koo, ndeke wonaa tuwaareg en tan tini ɗuum so ina woodi.
Nde tawnoo nokku oo ina woɗɗi laamorgo ngoo, ina joñii, dowla oo ina mudii e njenaari, nokku oo wonti nokku kenaniiɗo no feewi yeeyooɓe dorog ummoriiɓe e leyɗe catiiɗe ɗee kala, nokku golle bonɗe kala, nokku ɗo goomuuji jihaadiyankooji jiylotooɗi luuñtorɗe kala tuddini.
Laamu Mali kesu nguu leelaani faamde wonde darnde Muritani laaɓtaani walla nii ko haalata koo e ko gollata koo wonaa gootum. Ko noon kadi malinaaɓe e waɗooɓe politik paamiri ɗum law : partiiji politik ɗii e jaayɗe ɗee e renndo siwil Mali fof ina njenanaa wonde hooreejo leydi Muritani woni ko e wallitde pusgu Mali. Sibu, gaa gaa ko Muritani moofti rebel MNLA ɓee koo, wellitiiɓe e nder Nuwaasoot, ina wiyee wonde Muhammed Abdel Asiis huutoriima ñeeñal senerooji biyeteeɗi wul Haadi e Megett, anndiraaɓe wasre nder leydi mum en kam e jiiɓde leyɗe goɗɗe, ngam huufde e heblude rebel tuwaareg en. Jaaynde wootere to Bamako, yaltinii ñalnde 7 marse 2012, haala mbonka ka gonnooɗo kalifu geɗe caggal leydi Muritani, hono Hamadi wul Hamadi, wiyanoo haalii e RFI, so wiyde « Tuwaareg en ko leñol (…), ɓe meeɗaa yande e leydi njananndi ». Wonande huunde e jannguɓe muritaninaaɓe, luural alaa heen, woni ɗoo ko jinngere sabu jiidigal nguru ɓalndu. Woɗɓe, ɓalliiɓe laamu nguu, ndallinirta ɗum ko ɓallondiral leƴƴi.
Ko waawnoo heen wonde fof, Muhammed Abdel Asiis waɗtiino hare luulndiinde Al Kaydaa e nder Saahal himme mum dowrowo, kono oon wutte yooɗdaani e makko, tee alaa ko o anndunoo e paandaale ndeen hare. Geɗe keewɗe kewnooɗe ina ngaddana goongɗinde wonde laamɗo Farayse ndeen oo, hono Nikolaa Sarkosi, ina duñatnoo mo e ɗuum, hay so tawii noon, kañum ne joginoo ko paandaale goɗɗe, so en tuugniima e haala Mahmuud Ag Agali, hooreejo biro politik MNLA, biynooɗo « ina weltii e ballal Farayse wallitta ngam njiylawu safaara duumiiɗo (keɓtingol hakke jeytaare ɓesngu Asawad) ». Ngoon bayyinaango waɗanoo ko ñalnde 8 feebariyee 2012 caggal nde Alain Juppé, gonnooɗo kalifu caggal leydi Farayse, waɗnoo to Senaa Farayse ñalnde talaata 7 feebariyee 2012.
E mudda rewo Mali oo heɓtaa oo fof, jotondiral hakkunde Nuwaasoot e Bamako bontii no feewi. Yah-ngartaa konu Muritani e nder leydi Mali addaniino konu ndiin leydi « guutanaade » Muritani e yimɓe mum : jamma 8 jofi 9 settaambar 2012, konu Mali felli oto jolnoowo yimɓe, wari heen yimɓe 16, tawi heen 12 ko muritaninaaɓe; ɗum waɗnoo ko e nokku biyeteeɗo Jabali. Malinaaɓe mbiyi ko ɓe salinooɓe dartaade, kono, muritaninaaɓe njaakorii ko njoftiigu guut woni ɗoon. Fasalanaaɓe ɗo njeenayo e waraaɓe ɓee njeyaa, naamniima njoftiigu. E daawal cabborgal ngal, yimɓe ndonkii faamde ko haɗi Muritani jeytoreede e haɓɓere winndereere ndee, hay so tawii ɓe kujjikinirii ko baasgol woodde yamiroore Fedde Ngenndiije Dentuɗe. Kono, caggal ɗuum, fedde ndee wootii cosgol Minusma. Muritani jaɓi miijo jeytoreede heen, kono fawi heen sarɗiiji, so : suɓaade ɗo konu mum tuddinta tawa woɗɗaani keeri leydi mum. Ɗumɗoon noon fotnoo wonde ko nokkuuji kanndorɗi wonande tuwaareg en, e fawaade e no nanondiral Wagadugu wiyri, nanondiral ngal guwarnama Mali e Dille Asawad (MNLA e HCUA) ciifondiri ñalnde 18 suwee 2013. Ɗiin sarɗiiji noon, Bamako wiyi waawaa jaɓde ɗum en. Nuwaasoot tikki, tee Muhammed Abdel Asiis jooɗodii e ardiiɓe konuuji rebel tuwaareg en hakkunde daawe ɗiɗi woote ɗee. Hol ko o faanditii heen ?
E ballal Farayse mo François Hollande e leyɗe catiiɗe, Mali heɓtii leydi mum, tee reftii laawol. Golle mawɗe, tedduɗe, ina padi persidaa toɗɗaaɗo jooni oo kam e guwarnama mum. Alaa e sago ko idii fof ɓe mbaawa hisnude keeri leydi Mali ndii kam e ngootaagu mum, tee ɓe mbaawa kadi umminde kaaldigal e rebel en ɓee, tawa gooto heen fof ina wooda ko yolbini. Ɗuum firtaani woppude huunde e leydi mum. Tabitingol ngalɗoo donngal ina ɗaɓɓi ko idii fof mahtagol konu tiiɗngu, kattanngu hisnude rewo leydi ndii rewrude e tiiɗtngol demokaraasi e kaɓgol e njeenaari kuftodinndi e nder konu hee e hoore mum, kam e njuɓɓudi laamu ndii, kam e daartingol fggudu leydi ndii, njahngu haa diccii e leydi, caggal lebbi 18 hare. Mali ina waawi ɗaminaade e ballal winndere ndee kam e leyɗe keediiɗe e cehilaaje.
Muhammed Abdel Asiis joñaama hankadi e golle ɗee : o waɗdaama cokki, o hawaama. Hannde omo feggi e nder winndere ndee. Tee nder leydi makko kadi omo huccitani caɗeele keewɗe. Waasde mo faabaade e dañande ilaaɓe e nder leeɗe no ngoorunoo e nder Nuwaasoot peeje juumtuɗe, maa jibinan mo filñitaare renndo, e oon sahaa gooto mo baasal huuɓtodini, mo yimɓe muñcori rasismayaagal e macungaagu. Yanti e ɗuum kadi caɗeele binnditgol e baasgol waawde waɗde, e nder ngonka kaaɗoo, woote laaɓtuɗe, nuunɗuɗe. So o dañii caɗeele hannde, yo o anndu o alaa balloowo, sibu o waawaa yowitaade e heediiɓe makko bannge rewo ɓe o jogodii jotondire bonɗe (yeru Maruk), o waawaa huccitde worgo (Afrik ɓaleejo) sibu yimɓe mum en arooɓe ɗoo ina tampinee tampere ɓurtunde, ñalnde kala ko hoynaaɓe koyeera baaɗo no rasismayaagal ɓurngal jaasde.
Siree Bah e Buubakara Jagana
Fulo : Bookara Aamadu Bah